|  |
| --- |
| **ระเบียบสำนักงานทะเบียนหุ้นส่วนบริษัทกลาง ว่าด้วยการจดทะเบียนห้างหุ้นส่วนและบริษัท พ.ศ. ๒๕61** |
| โดยที่เป็นการสมควรแก้ไขเพิ่มเติมระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท อาศัยอำนาจตามความในข้อ ๓ และข้อ ๔ แห่งกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึงออกระเบียบดังต่อไปนี้  ข้อ ๑ ระเบียบนี้เรียกว่า “ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕61”  ข้อ ๒ ระเบียบนี้ให้ใช้บังคับตั้งแต่วันที่ ๑ ธันวาคม ๒๕61 เป็นต้นไป  ข้อ ๓ ให้ยกเลิก  (๑) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. ๒๕54  (๒) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 2) พ.ศ. ๒๕๕4  (๓) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 3) พ.ศ. ๒๕๕4  (4) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 4) พ.ศ. ๒๕๕5  (5) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. ๒๕๕5  (6) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 6) พ.ศ. ๒๕๕6  (7) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. ๒๕๕7  (8) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 8) พ.ศ. ๒๕๕7  (9) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 9) พ.ศ. ๒๕๕7  (10) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 10) พ.ศ. ๒๕๕7  (11) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 11) พ.ศ. ๒๕๕8  (12) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 12) พ.ศ. ๒๕๕9  (13) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 13) พ.ศ. ๒๕59  (14) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 14) พ.ศ. ๒๕60  (15) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 15) พ.ศ. ๒๕60  (16) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 16) พ.ศ. ๒๕61  (17) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 17) พ.ศ. ๒๕61  (18) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 18) พ.ศ. ๒๕61  บรรดาคำสั่ง ประกาศ และระเบียบอื่นใดในส่วนที่ได้กำหนดไว้แล้วในระเบียบนี้ หรือ ซึ่งขัดหรือแย้งกับระเบียบนี้ ให้ใช้ระเบียบนี้แทน  **หมวด ๑** **บททั่วไป** **----------------------------** **ส่วนที่ ๑** **หลักทั่วไป**  **---------------------------**  ข้อ ๔ คำขอจดทะเบียนที่นายทะเบียนจะรับจดทะเบียนให้ไม่ได้  (๑) ผู้เริ่มก่อการ กรรมการ หุ้นส่วนผู้จัดการ หรือผู้ชำระบัญชีเป็นนิติบุคคล  (๒) ผู้เป็นหุ้นส่วน หุ้นส่วนผู้จัดการ ผู้เริ่มก่อการ กรรมการ หรือผู้ชำระบัญชี มอบอำนาจให้ผู้อื่นเป็นผู้ลงลายมือชื่อแทนในคำขอจดทะเบียนหรือเอกสารประกอบ  ข้อ ๕ การแก้ไข ขีดฆ่า หรือตกเติมคำหรือข้อความในคำขอจดทะเบียน รายการ จดทะเบียน และเอกสารประกอบการจดทะเบียนใดๆ ให้หุ้นส่วนผู้จัดการ ผู้เริ่มก่อการ กรรมการ ผู้ชำระบัญชี ซึ่งเป็นผู้ขอจดทะเบียน หรือผู้รับมอบอำนาจจากบุคคลดังกล่าวโดยหนังสือมอบอำนาจได้ให้อำนาจไว้ เป็นผู้ลงลายมือชื่อกำกับการแก้ไข ขีดฆ่า หรือตกเติม  การแก้ไข ขีดฆ่า หรือตกเติมคำหรือข้อความในหนังสือมอบอำนาจ จะต้องให้ผู้มอบอำนาจที่ลงลายมือชื่อในคำขอจดทะเบียนลงลายมือชื่อกำกับการแก้ไข ขีดฆ่า หรือตกเติมนั้น  ข้อ ๖ การส่งคำขอจดทะเบียนและเอกสารประกอบระหว่างสำนักงานทะเบียนหุ้นส่วนบริษัท ให้กระทำโดยพนักงานเจ้าหน้าที่หรือโดยส่งทางไปรษณีย์  ข้อ ๗ คำขอจดทะเบียนที่ไม่ได้ยื่นภายในเวลาที่กฎหมายกำหนดเพราะมีพฤติการณ์ที่จำเป็น อันมิได้เกิดจากความผิดของผู้มีหน้าที่ต้องจดทะเบียน ถ้าผู้นั้นมีหนังสือขอขยายเวลาโดยแจ้งพฤติการณ์ที่จำเป็นต่อนายทะเบียนภายในสิบห้าวันนับแต่วันที่พฤติการณ์เช่นว่านั้นสิ้นสุดลง นายทะเบียนอาจขยายเวลาให้อีกไม่เกินหนึ่งเดือนนับแต่วันที่ขอขยายเวลา  ในกรณีที่นายทะเบียนเห็นว่าควรขยายเวลาเกินกว่าที่กำหนดตามวรรคหนึ่ง ให้ส่งเรื่องให้นายทะเบียนกลางพิจารณาสั่งการ  ข้อ ๘ การยื่นขอจดทะเบียนภายหลังเวลาที่กฎหมายกำหนดให้ต้องจดทะเบียนตั้งแต่หนึ่งปีขึ้นไป นายทะเบียนจะรับจดทะเบียนได้เมื่อผู้ขอจดทะเบียนได้ทำหนังสือยืนยันว่ามติของที่ประชุมที่ยื่นขอ จดทะเบียนนั้นยังไม่มีการเปลี่ยนแปลงแต่ประการใดด้วย  **ส่วนที่ ๒**  **การพิจารณาคำขอจดทะเบียน -----------------------**  ข้อ ๙ เมื่อมีการยื่นคำขอจดทะเบียน ให้นายทะเบียนหุ้นส่วนบริษัทที่มีหน้าที่รับผิดชอบตามที่ได้รับมอบหมายสามารถตรวจพิจารณาสั่งการรับจดทะเบียนหรือปฏิเสธการจดทะเบียนได้เองทั้งหมด                           คำขอจดทะเบียนมีปัญหาข้อเท็จจริง ปัญหาข้อกฎหมาย หรือมีการคัดค้านการขอ จดทะเบียน นายทะเบียนสามารถตรวจพิจารณาสั่งการรับจดทะเบียนหรือปฏิเสธการจดทะเบียนได้เอง และเมื่อดำเนินการแล้วให้รายงานตามแบบรายงานที่กำหนดแนบท้ายระเบียบให้นายทะเบียนกลางหรือผู้ที่นายทะเบียนกลางมอบหมายทราบภายในเจ็ดวันนับแต่วันที่ได้พิจารณาสั่งการ  คำขอจดทะเบียนใดที่นายทะเบียนไม่อาจพิจารณาสั่งการได้ ให้สรุปข้อเท็จจริง ข้อกฎหมาย และทำความเห็นแสดงเหตุผล เสนอตามลำดับชั้นถึงนายทะเบียนกลางหรือผู้ที่นายทะเบียนกลางมอบหมายเพื่อวินิจฉัยสั่งการ  ข้อ ๑๐ ในกรณีคำขอจดทะเบียนใดมิได้ดำเนินการตามที่กำหนดไว้ในระเบียบนี้ แต่ นายทะเบียนเห็นว่าควรรับจดทะเบียนได้ ให้นายทะเบียนดำเนินการตามข้อ ๙ วรรคสามโดยอนุโลม  ข้อ ๑๑ ในกรณีมีเหตุผลสมควร การพิจารณาคำขอจดทะเบียนนายทะเบียนอาจตรวจสอบข้อเท็จจริงหรือให้จัดส่งเอกสารหลักฐานเพิ่มเติมได้โดยไม่ต้องผูกพันเฉพาะอยู่กับคำขอจดทะเบียนหรือพยานหลักฐานที่ผู้ขอจดทะเบียนหรือผู้ที่เกี่ยวข้องยื่นเป็นหลักฐานเท่านั้น  การดำเนินการตามวรรคหนึ่ง จะต้องได้รับอนุญาตเป็นลายลักษณ์อักษรจากผู้อำนวยการกลุ่มทะเบียนธุรกิจและอำนวยความสะดวกทางการค้าผู้อำนวยการส่วนจดทะเบียนธุรกิจกลาง ผู้อำนวยการสำนักงานพัฒนาธุรกิจการค้าเขต แล้วแต่กรณี และให้ผู้อนุญาตรายงานตามแบบรายงานที่กำหนดแนบท้ายระเบียบให้นายทะเบียนกลางหรือผู้ที่นายทะเบียนกลางมอบหมายทราบภายในเจ็ดวันนับแต่วันอนุญาต  **ส่วนที่ ๓**  **วิธีปฏิบัติของนายทะเบียน**  **---------------------------**  ข้อ ๑๒ คำขอที่รับจดทะเบียนแล้ว หากปรากฏในภายหลังว่านายทะเบียนได้จดทะเบียนไป โดยมีข้อเท็จจริงที่เป็นสาระสำคัญไม่ถูกต้องจนเป็นเหตุให้อาจถูกเพิกถอนการจดทะเบียน ให้นายทะเบียนที่รับจดทะเบียนสรุปข้อเท็จจริง ข้อกฎหมาย และทำความเห็นเสนอตามลำดับชั้นถึงนายทะเบียนกลางหรือผู้ที่ นายทะเบียนกลางมอบหมายเพื่อขอความเห็นชอบก่อนดำเนินการ  กรณีผิดเล็กน้อยซึ่งไม่ใช่สาระสำคัญ ให้นายทะเบียนแก้ไขหรือเรียกให้ผู้ขอจดทะเบียนมาดำเนินการแก้ไข  การดำเนินการตามวรรคหนึ่งและวรรคสอง หากนายทะเบียนที่รับจดทะเบียนไม่ได้ปฏิบัติหน้าที่ในสำนักงานนั้นหรือไม่อาจปฏิบัติหน้าที่ได้ ให้นายทะเบียนที่เป็นหัวหน้าสำนักงานเป็นผู้ดำเนินการ  ข้อ ๑๓ ในการพิจารณาคำขอจดทะเบียนบริษัทจำกัดที่อยู่ระหว่างการตรวจการงาน ให้นายทะเบียนพิจารณาคำขอจดทะเบียนต่อไปได้ และเมื่อรับจดทะเบียนแล้วให้แจ้งกองธรรมาภิบาลธุรกิจ ทราบภายในเจ็ดวันนับแต่วันรับจดทะเบียน  ข้อ ๑๔ เมื่อรับจดทะเบียนคำขอจดทะเบียนแล้ว ให้นายทะเบียนหรือเจ้าหน้าที่ที่ได้รับมอบหมายปฏิบัติดังนี้  (๑) บันทึกข้อมูลและภาพคำขอจดทะเบียนและเอกสารประกอบเข้าระบบคอมพิวเตอร์โดยทันที  (๒) ออกหนังสือรับรองการจดทะเบียนและรับรองสำเนาเอกสารจากระบบคอมพิวเตอร์  ข้อ ๑๕ การรับจดทะเบียนในกรุงเทพมหานคร เมื่อดำเนินการตามข้อ ๑๔ แล้ว หากแฟ้มทะเบียนสำหรับจัดเก็บคำขอมิได้อยู่ในความรับผิดชอบ ให้จัดส่งคำขอและเอกสารประกอบนั้นไปยังหน่วยงานที่เก็บรักษาแฟ้มทะเบียนภายในวันทำการถัดจากวันที่รับจดทะเบียน  ข้อ ๑๖ เมื่อได้รับจดทะเบียนย้ายสำนักงานแห่งใหญ่ข้ามเขตจังหวัด ให้ดำเนินการ ดังนี้  (๑) กรณีรับจดทะเบียนในกรุงเทพมหานครให้สำนักงานที่รับจดทะเบียนหรือหน่วยงานที่เก็บรักษาแฟ้มทะเบียนดำเนินการโอนแฟ้มทะเบียนโดยส่งต้นฉบับคำขอและเอกสารประกอบไปยังสำนักงานทะเบียนหุ้นส่วนบริษัทที่ห้างหุ้นส่วนหรือบริษัทย้ายสำนักงานแห่งใหญ่ไปตั้งอยู่ให้เสร็จสิ้นภายในสามวันทำการนับแต่วันที่รับจดทะเบียนหรือวันที่ได้รับคำขอและเอกสารประกอบตามข้อ ๑๕ แล้วแต่กรณี  (๒) กรณีรับจดทะเบียนในจังหวัดอื่นนอกจากกรุงเทพมหานครให้ดำเนินการโอนแฟ้มทะเบียนโดยส่งต้นฉบับคำขอและเอกสารประกอบไปยังสำนักงานทะเบียนหุ้นส่วนบริษัทที่ห้างหุ้นส่วนหรือบริษัทย้ายสำนักงานไปตั้งอยู่ให้เสร็จสิ้นภายในสามวันทำการ นับแต่วันที่รับจดทะเบียน  ข้อ ๑๗ ในกรณีห้างหุ้นส่วนหรือบริษัทได้จดทะเบียนเลิกแล้ว ห้ามมิให้นายทะเบียนรับสำเนาบัญชีรายชื่อผู้ถือหุ้นหรือรับจดทะเบียนใด ๆ เว้นแต่จดทะเบียนแก้ไขเพิ่มเติมรายการจดทะเบียนเลิก หรือจดทะเบียนเสร็จการชำระบัญชี  ห้างหุ้นส่วนหรือบริษัทที่ถูกนายทะเบียนขีดชื่อออกจากทะเบียนแล้วไม่ว่าก่อนหรือหลังระเบียบนี้ใช้บังคับเป็นอันสิ้นสภาพนิติบุคคลลง ห้ามมิให้นายทะเบียนรับจดทะเบียนใด ๆ หรือรับสำเนาบัญชีรายชื่อผู้ถือหุ้น  **ส่วนที่ ๔**  **แบบพิมพ์และเอกสารที่ใช้ในการจดทะเบียนห้างหุ้นส่วนและบริษัท**  **---------------------------**  ข้อ ๑๘ คำขอจดทะเบียน รายการจดทะเบียน เอกสารประกอบรายการจดทะเบียน และเอกสารประกอบคำขอจดทะเบียนห้างหุ้นส่วนและบริษัท ให้ทำตามแบบพิมพ์ที่นายทะเบียนกำหนดรูปแบบแนบท้ายระเบียบ  การยื่นคำขอจดทะเบียนให้ยื่นคำขอจดทะเบียนและเอกสารประกอบจำนวนหนึ่งชุดตามประเภทการจดทะเบียนแนบท้ายระเบียบนี้  รายละเอียดวัตถุที่ประสงค์ที่จะจดทะเบียน ผู้ขอจดทะเบียนจะจัดพิมพ์ขึ้นโดยใช้แบบ ว. หรือใช้แบบ ว.๑ - แบบ ว.๕ แบบใดแบบหนึ่งที่กำหนดไว้แนบท้ายระเบียบนี้ก็ได้ แต่จะเพิ่มเติม หรือแก้ไข หรือเปลี่ยนแปลงคำหรือข้อความในแบบ ว.๑ - แบบ ว.๕ ไม่ได้ หากประสงค์จะกำหนดรายละเอียดวัตถุที่ประสงค์เพิ่มเติม หรือแก้ไข หรือเปลี่ยนแปลงคำหรือข้อความให้แตกต่างไปจากที่กำหนดไว้ในแบบ ว.๑ - แบบ ว.๕ ผู้ขอจดทะเบียนจะต้องจัดพิมพ์ขึ้นโดยใช้แบบ ว.  ข้อ ๑๙ การกรอกข้อความในแบบพิมพ์คำขอจดทะเบียนและเอกสารที่ใช้ในการ จดทะเบียน ให้พิมพ์ด้วยเครื่องพิมพ์ดีดหรือเครื่องคอมพิวเตอร์  ข้อ ๒๐ เอกสารประกอบคำขอจดทะเบียนที่เป็นภาษาต่างประเทศ ให้จัดทำคำแปลเป็นภาษาไทยและให้ผู้แปลรับรองความถูกต้องของคำแปลตามกฎหมายว่าด้วยวิธีปฏิบัติราชการทางปกครอง  ข้อ ๒๑ สำเนาเอกสารที่ยื่นต่อนายทะเบียนต้องชัดเจนและต้องให้ผู้ขอจดทะเบียน อย่างน้อยหนึ่งคนลงลายมือชื่อรับรองความถูกต้อง เว้นแต่สำเนาบัตรประจำตัวหรือหลักฐานการเป็นหุ้นส่วน ผู้เริ่มก่อการ กรรมการ หรือผู้รับรองลายมือชื่อผู้ขอจดทะเบียน ให้ผู้เป็นเจ้าของบัตรหรือหลักฐานดังกล่าวหรือผู้ขอจดทะเบียนอย่างน้อยหนึ่งคนเป็นผู้ลงลายมือชื่อรับรองความถูกต้อง  ข้อ ๒๒ ในการติดต่อราชการเกี่ยวกับห้างหุ้นส่วนหรือบริษัท ให้หุ้นส่วนผู้จัดการ ผู้เริ่มก่อการกรรมการ ผู้ชำระบัญชี ผู้รับมอบอำนาจ หรือผู้เกี่ยวข้องอื่นแสดงบัตรประจำตัวต่อนายทะเบียนเพื่อตรวจสอบทุกครั้ง  บัตรประจำตัว ให้หมายถึง บัตรประจำตัวประชาชน บัตรประจำตัวข้าราชการ บัตรประจำตัวพนักงานองค์การของรัฐหรือรัฐวิสาหกิจ ใบสำคัญประจำตัวคนต่างด้าว หนังสือเดินทาง เอกสารใช้แทนหนังสือเดินทาง หรือเอกสารอื่นที่ใช้แทนเอกสารดังกล่าวได้ตามกฎหมาย ทั้งนี้ หลักฐานข้างต้นต้องเป็นหลักฐานที่ยังไม่หมดอายุ  สำหรับผู้เยาว์ซึ่งยังไม่ถึงเกณฑ์มีบัตรประจำตัวประชาชน ให้แสดงบัตรประจำตัวนักเรียนที่ยังไม่หมดอายุและสำเนาทะเบียนบ้าน  ข้อ ๒๓ การติดต่อราชการด้วยตนเองหรือทำเป็นหนังสือเกี่ยวกับการจดทะเบียน การคัดค้านการจดทะเบียน การอุทธรณ์คำสั่งนายทะเบียน การขอให้เพิกถอนการจดทะเบียน หรือการชี้แจงเพิ่มเติม ให้กระทำโดยผู้ขอจดทะเบียน ผู้เป็นหุ้นส่วน ผู้เริ่มก่อการ กรรมการ ผู้ถือหุ้น ผู้ชำระบัญชี หรือผู้มีอำนาจทำการแทนนิติบุคคล หรือคู่กรณี  ในกรณีบุคคลดังกล่าวมอบอำนาจให้บุคคลอื่นเป็นผู้ติดต่อหรือเป็นผู้ลงชื่อในหนังสือ ให้ส่งหนังสือมอบอำนาจด้วย  **ส่วนที่ ๕ การจองชื่อนิติบุคคล การขอจดทะเบียนห้างหุ้นส่วนหรือบริษัท -----------------------**  ข้อ ๒๔ การจองชื่อนิติบุคคลเพื่อขอจดทะเบียนห้างหุ้นส่วนหรือบริษัท ให้ผู้เป็นหุ้นส่วน ผู้เริ่มก่อการ หรือกรรมการ เป็นผู้ขอจองชื่อ  สำหรับกรณีการยื่นคำขอจดทะเบียนหนังสือบริคณห์สนธิและจดทะเบียนบริษัทพร้อมกันภายในวันเดียวกันจะให้ผู้ถือหุ้นเป็นผู้ขอจองชื่อก็ได้  ข้อ 25[[1]](#footnote-1) ในการจองชื่อนิติบุคคล ให้ดำเนินการตรวจสอบชื่อที่ขอจองและจองชื่อ ผ่านระบบจองชื่อ นิติบุคคลอัตโนมัติทางหน้าเว็บไซต์กรมพัฒนาธุรกิจการค้า (www.dbd.go.th) ตามหลักเกณฑ์ที่กำหนดไว้ในระเบียบนี้หรือกฎหมายอื่นที่เกี่ยวข้อง โดยพิมพ์ชื่อที่ขอจองทั้งภาษาไทยและภาษาอังกฤษ ซึ่งชื่อภาษาอังกฤษต้องมีความหมายหรือมีเสียงเรียกขานตรงกับชื่อภาษาไทย  กรณีต้องการขอใช้ชื่อภาษาต่างประเทศอื่นนอกจากภาษาอังกฤษ ให้แนบแบบขอใช้ชื่อ นิติบุคคลเป็นภาษาต่างประเทศยื่นประกอบคำขอจดทะเบียนด้วย  ข้อ 26[[2]](#footnote-2) ชื่อนิติบุคคลที่จองได้แล้ว จะใช้จดทะเบียนนิติบุคคลประเภทห้างหุ้นส่วนหรือบริษัทก็ได้ โดยให้ผู้ขอจองชื่อสั่งพิมพ์ใบแจ้งผลการจองชื่อนิติบุคคล เพื่อใช้ประกอบคำขอจดทะเบียน  ทั้งนี้ ชื่อนิติบุคคลที่จองได้แล้วต้องจดทะเบียนภายในสามสิบวันนับแต่วันที่จองชื่อได้ หากวันครบกำหนดสามสิบวันเป็นวันหยุดทำการให้นับวันเริ่มทำการใหม่วันแรกเป็นวันครบกำหนดสามสิบวัน  ข้อ 27[[3]](#footnote-3) การขอจดทะเบียนห้างหุ้นส่วนหรือบริษัทที่มีสำนักงานแห่งใหญ่ตั้งอยู่ในเขตกรุงเทพมหานคร ให้ยื่นคำขอจดทะเบียนที่ส่วนจดทะเบียนกลาง หรือสำนักงานพัฒนาธุรกิจการค้าเขต แห่งใดแห่งหนึ่ง ยกเว้นการขอจดทะเบียนห้างหุ้นส่วนหรือบริษัทที่มีวัตถุประสงค์ประกอบกิจการหลักทรัพย์ ให้ยื่นคำขอจดทะเบียนที่ส่วนจดทะเบียนธุรกิจกลาง  การขอจดทะเบียนห้างหุ้นส่วนหรือบริษัทที่มีสำนักงานแห่งใหญ่ตั้งอยู่ในเขตจังหวัดอื่น ให้ยื่นคำขอจดทะเบียนที่สำนักงานทะเบียนหุ้นส่วนบริษัทจังหวัดซึ่งห้างหุ้นส่วนหรือบริษัทนั้นมีสำนักงานแห่งใหญ่ตั้งอยู่  **ส่วนที่ ๖ การจองชื่อนิติบุคคล การขอจดทะเบียนห้างหุ้นส่วนหรือบริษัททางอินเทอร์เน็ต -----------------------**  ข้อ ๒๘[[4]](#footnote-4) (ยกเลิก)  ข้อ ๒๙[[5]](#footnote-5) (ยกเลิก)  **ส่วนที่ ๗  การขอหนังสือรับรองข้อความในทะเบียน  หรือการขอตรวจ ขอสำเนาหรือขอให้ถ่ายเอกสารพร้อมทั้งคำรับรอง  -----------------------**  ข้อ ๓๐ การขอหนังสือรับรองข้อความในทะเบียน หรือการขอตรวจ ขอสำเนาหรือขอให้ถ่ายเอกสารพร้อมทั้งคำรับรองคำขอจดทะเบียนและเอกสารประกอบที่นายทะเบียนรับจดทะเบียนแล้วหรือเอกสารอื่นที่นายทะเบียนเก็บรักษาไว้ ให้ผู้ขอยื่นคำขอตามแบบที่อธิบดีกรมพัฒนาธุรกิจการค้ากำหนดและชำระค่าธรรมเนียมตามที่กำหนดในกฎกระทรวง  สารบัญจากแฟ้มทะเบียนจะให้บริการได้เฉพาะการขอตรวจเอกสาร  ข้อ ๓๑ หนังสือรับรองข้อความในทะเบียน ให้หมายความรวมถึงหนังสือรับรองช่วงด้วยทั้งนี้ แบบหนังสือรับรองทางอิเล็กทรอนิกส์และเป็นภาษาอังกฤษให้เป็นไปตามแบบแนบท้ายระเบียบ  หนังสือรับรองช่วง หมายถึง หนังสือรับรองรายการทางทะเบียนรายการใดรายการหนึ่งหรือหลายรายการในแต่ละช่วงเวลาที่รับจดทะเบียน  ผู้ที่ประสงค์จะขอหนังสือรับรองช่วง ให้แจ้งช่วงเวลาที่จะขอไว้ในคำขอ หากผู้ขอไม่ทราบช่วงเวลาที่จะขอ ให้เป็นหน้าที่ของเจ้าหน้าที่หรือนายทะเบียนที่จะต้องให้บริการในการตรวจค้นเอกสาร  การออกหนังสือรับรองช่วง รายการใดรายการหนึ่งหากมีหลายช่วงให้เรียกเก็บค่าธรรมเนียมแต่ละรายการช่วงละสี่สิบบาท  การขอหนังสือรับรองช่วง ให้ยื่นคำขอได้ที่สำนักงานทะเบียนหุ้นส่วนบริษัททั่วราชอาณาจักร  ข้อ ๓๒ ในการขอสำเนาหรือขอให้ถ่ายเอกสารพร้อมทั้งคำรับรองให้ผู้ขอแจ้งไว้ในคำขอว่าจะขอสำเนาหรือขอให้ถ่ายเอกสารฉบับใด หากผู้ขอไม่ทราบให้เป็นหน้าที่ของเจ้าหน้าที่หรือนายทะเบียนที่จะต้องให้บริการในการตรวจค้นเอกสาร  ห้ามมิให้ออกสำเนาเอกสารพร้อมทั้งคำรับรองสำเนาเอกสารที่นายทะเบียนเก็บรักษาไว้ เช่น สำเนาบัตรประจำตัวประชาชน สำเนาบัตรประจำตัวข้าราชการ สำเนาบัตรประจำตัวพนักงานองค์การของรัฐหรือรัฐวิสาหกิจ สำเนาใบสำคัญประจำตัวคนต่างด้าว สำเนาหนังสือเดินทาง สำเนาเอกสารใช้แทนหนังสือเดินทางสำเนาใบรับคำขอมีบัตรประจำตัวประชาชน สำเนาเอกสารที่ใช้แทนบัตรประจำตัว สำเนาหลักฐานแสดงการเป็นผู้รับรองลายมือชื่อ สำเนาทะเบียนบ้าน เว้นแต่ได้รับความยินยอมเป็นหนังสือจากเจ้าของข้อมูลหรือเป็นไปตามหลักเกณฑ์ของพระราชบัญญัติข้อมูลข่าวสารของราชการ พ.ศ. 2540  ข้อ ๓๓ ห้ามมิให้ตรวจหรือคัดสำเนาคำขอจดทะเบียนและเอกสารประกอบซึ่ง นายทะเบียนยังมิได้รับจดทะเบียน เว้นแต่จะมีคำสั่งศาลหรือได้รับอนุญาตจากผู้อำนวยการกลุ่มทะเบียนธุรกิจและอำนวยความสะดวกทางการค้า ผู้อำนวยการส่วนจดทะเบียนธุรกิจกลาง ผู้อำนวยการสำนักงานพัฒนาธุรกิจการค้าเขต ผู้อำนวยการกองทะเบียนธุรกิจ หรือผู้อำนวยการกองข้อมูลธุรกิจ แล้วแต่กรณี  บุคคลที่จะได้รับอนุญาตให้ตรวจหรือคัดสำเนาเอกสารตามวรรคหนึ่งได้โดยไม่มีคำสั่งศาลจะต้องเป็นผู้ขอจดทะเบียน ผู้คัดค้านการจดทะเบียน หรือผู้มีส่วนได้เสียจากคำสั่งของนายทะเบียน หรือผู้ซึ่งได้เข้ามาในกระบวนการพิจารณาของนายทะเบียนเนื่องจากสิทธิของบุคคลนั้นจะถูกกระทบกระเทือนจากคำสั่งของนายทะเบียน หรือผู้รับมอบอำนาจจากบุคคลดังกล่าวโดยส่งหนังสือมอบอำนาจที่มีการระบุเอกสารที่จะตรวจและคัดสำเนาให้ชัดเจน  ความข้อนี้มิให้ใช้บังคับกับการขอตรวจเพื่อแก้ไขข้อบกพร่องหรือชำระค่าธรรมเนียมซึ่งกระทำเป็นปกติในการขอจดทะเบียนห้างหุ้นส่วนและบริษัท  ข้อ ๓๔ การรับรองสำเนาเอกสารของห้างหุ้นส่วนและบริษัทที่สั่งพิมพ์ด้วยระบบคอมพิวเตอร์ ให้นายทะเบียนลงลายมือชื่อรับรองโดยมีข้อความดังนี้  http://www.dbd.go.th/mainsite/fileadmin/contents/law/law01_business/image/card_1.jpg  การรับรองสำเนาบัญชีรายชื่อผู้ถือหุ้น งบการเงินของบริษัทที่สั่งพิมพ์ด้วยระบบคอมพิวเตอร์ ให้นายทะเบียนลงลายมือชื่อรับรองโดยมีข้อความดังนี้  http://www.dbd.go.th/mainsite/fileadmin/contents/law/law01_business/image/card_2.jpg  กรณีข้างต้นไม่ใช้บังคับแก่การรับรองสำเนางบการเงินของห้างหุ้นส่วนสามัญนิติบุคคล ห้างหุ้นส่วนจำกัด นิติบุคคลที่ตั้งขึ้นตามกฎหมายของต่างประเทศที่ประกอบธุรกิจในประเทศไทย หรือกิจการร่วมค้าตามประมวลรัษฎากร  ในกรณีไม่สามารถสั่งพิมพ์เอกสารจากระบบคอมพิวเตอร์ ให้ประทับตราซึ่งมีข้อความตามวรรคหนึ่งหรือวรรคสอง  ข้อ ๓๕เมื่อจดทะเบียนจัดตั้งหรือแก้ไขเพิ่มเติมชื่อของห้างหุ้นส่วนหรือบริษัท ให้นายทะเบียนออกใบสำคัญแสดงการจดทะเบียนให้และเรียกเก็บค่าธรรมเนียมด้วยทุกครั้ง  การขอใบสำคัญแสดงการจดทะเบียนหลังจากจดทะเบียนแล้ว บุคคลที่จะขอใบสำคัญได้จะต้องเป็นผู้มีส่วนได้เสีย เช่น ผู้เป็นหุ้นส่วน หุ้นส่วนผู้จัดการ ผู้ถือหุ้น กรรมการ หรือผู้รับมอบอำนาจจากบุคคลดังกล่าวโดยส่งหนังสือมอบอำนาจ โดยยื่นคำขอตามแบบพิมพ์ที่นายทะเบียนกำหนด  การขอใบสำคัญแสดงการจดทะเบียนของห้างหุ้นส่วนหรือบริษัท ให้ยื่นคำขอได้ที่สำนักงานทะเบียนหุ้นส่วนบริษัททั่วราชอาณาจักร  ข้อ ๓๖ ให้เรียกเก็บค่าธรรมเนียมการขอหนังสือรับรองข้อความในทะเบียน หรือการ ขอตรวจ ขอสำเนาหรือขอให้ถ่ายเอกสารพร้อมทั้งคำรับรองของห้างหุ้นส่วนหรือบริษัทซึ่งมีสำนักงานแห่งใหญ่ตั้งอยู่นอกเขตจังหวัดในอัตราเดียวกันกับห้างหุ้นส่วนหรือบริษัทที่ตั้งอยู่ในเขตจังหวัด ไม่ว่าจะให้บริการโดยระบบคอมพิวเตอร์ ระบบโทรสาร หรือจดหมายอิเล็กทรอนิกส์ (e-Mail)  **ส่วนที่ ๘  การขอหนังสือรับรองข้อความในทะเบียน  หรือการขอตรวจ ขอสำเนาหรือขอให้ถ่ายเอกสารพร้อมทั้งคำรับรองทางอินเทอร์เน็ต  -----------------------**  ข้อ ๓๗ การขอหนังสือรับรองข้อความในทะเบียน หรือการขอตรวจ ขอสำเนาหรือขอให้ถ่ายเอกสารพร้อมทั้งคำรับรองคำขอจดทะเบียนและเอกสารประกอบที่นายทะเบียนรับจดทะเบียนแล้ว หรือเอกสารอื่นที่นายทะเบียนเก็บรักษาไว้ สำเนาบัญชีรายชื่อผู้ถือหุ้น หรืองบการเงินของห้างหุ้นส่วนหรือบริษัท สามารถยื่นคำขอทางอินเทอร์เน็ตได้โดยดำเนินการตามขั้นตอน ดังนี้  (๑) เข้าเว็บไซต์ www.dbd.go.th แล้วเลือกรายการขอหนังสือรับรอง/คัดสำเนา/ขอถ่ายเอกสาร จากหัวข้อ e-Service  (๒) แจ้งชื่อผู้ใช้ (Username) และรหัสผ่าน (Password) เพื่อเข้าสู่ระบบ หากยังไม่มีให้ลงทะเบียนสมัครสมาชิกใหม่  (๓) เลือกใช้บริการตามขั้นตอนข้อแนะนำการใช้บริการในระบบ  (๔) เลือกชำระค่าธรรมเนียมและค่าบริการตามที่กำหนดไว้ในระบบ                         เมื่อมีการขอตามวรรคหนึ่ง ให้นายทะเบียนสั่งพิมพ์ (Print out) คำขอจากระบบคอมพิวเตอร์และให้ถือว่าคำขอที่สั่งพิมพ์นั้นเป็นคำขอหนังสือรับรอง ขอตรวจ ขอสำเนาหรือขอให้ถ่ายเอกสารพร้อมทั้งคำรับรอง แล้วแต่กรณี  **ส่วนที่ ๙  ชื่อห้างหุ้นส่วนหรือบริษัท  -----------------------**  ข้อ 38[[6]](#footnote-6) ชื่อห้างหุ้นส่วนหรือบริษัทจะต้องไม่มีคำหรือข้อความใด ๆ ดังต่อไปนี้  (1) พระนามของพระเจ้าแผ่นดิน พระมเหสี รัชทายาท หรือพระบรมวงศานุวงศ์ในพระราชวงศ์ปัจจุบัน เว้นแต่จะได้รับพระบรมราชานุญาต  (2) ชื่อกระทรวง ทบวง กรม ส่วนราชการ ราชการส่วนท้องถิ่น หน่วยงานหรือองค์การของรัฐ เว้นแต่จะได้รับอนุญาตจากรัฐมนตรีเจ้ากระทรวงที่เกี่ยวข้อง  (3) ชื่อประเทศ กรณีใช้ชื่อประเทศเป็นส่วนหนึ่งของชื่อให้ระบุไว้ในวงเล็บท้ายชื่อ  (4) ชื่อที่อาจก่อให้เกิดสำคัญผิดว่ารัฐบาล กระทรวง ทบวง กรม ส่วนราชการ ราชการส่วนท้องถิ่น หน่วยงานหรือองค์การของรัฐทั้งของประเทศไทยหรือต่างประเทศ หรือองค์การระหว่างประเทศเป็นเจ้าของหรือผู้ดำเนินการ  (5) ชื่อซึ่งมีคำว่า “บริษัทมหาชนจำกัด” “บริษัทจำกัด (มหาชน)” “บมจ” “สมาคมการค้า” หรือ “หอการค้า” หรือชื่อที่คล้ายกันหรือเรียกขานคล้ายกับคำเช่นว่านั้น  (6) ชื่อภาษาไทยหรือภาษาต่างประเทศ ซึ่งมีความหมายหรือทำให้เข้าใจได้ว่าประกอบธุรกิจ ธนาคารพาณิชย์ ธุรกิจเงินทุน ธุรกิจหลักทรัพย์ ธุรกิจเครดิตฟองซิเอร์ ธุรกิจข้อมูลเครดิต ธุรกิจขายตรง ธุรกิจตลาดแบบตรง หรือชื่อที่มีคำใดคำหนึ่งที่กำหนดไว้ท้ายระเบียบนี้และที่จะกำหนดขึ้นในภายหลังประกอบชื่อ เว้นแต่จะได้แสดงหลักฐานความเห็นชอบให้ประกอบธุรกิจดังกล่าวได้จากส่วนราชการที่เกี่ยวข้อง  คำว่า “โรงเรียน” “สถาบัน” “วิทยาลัย” “มหาวิทยาลัย” หรือคำในภาษาต่างประเทศที่มีความหมายอย่างเดียวกัน เว้นแต่จะได้แสดงหลักฐานความเห็นชอบให้ประกอบธุรกิจดังกล่าวได้จาก ส่วนราชการที่เกี่ยวข้อง  (7)[[7]](#footnote-7) ชื่อที่เหมือน หรือมีเสียงเรียกขานตรงกันกับชื่อห้างหุ้นส่วนหรือบริษัทที่จดทะเบียนไว้แล้ว ซึ่งอาจทำให้เกิดความหลงผิดได้ เว้นแต่ ห้างหุ้นส่วนหรือบริษัทนั้นได้จดทะเบียนเปลี่ยนชื่อหรือได้จดทะเบียนเสร็จการชำระบัญชีหรือหมดสภาพจากการควบรวมแล้ว  (๘)[[8]](#footnote-8) ชื่อที่เหมือน หรือมีเสียงเรียกขานตรงกันกับชื่อในหนังสือบริคณห์สนธิที่ได้จดทะเบียน ไว้ก่อนแล้ว ซึ่งอาจทำให้เกิดความหลงผิดได้ เว้นแต่หนังสือบริคณห์สนธินั้นสิ้นผลแล้ว  (9) ชื่อที่เหมือน หรือมีเสียงเรียกขานตรงกับชื่อห้างหุ้นส่วนหรือบริษัทจำกัดที่นายทะเบียน ขีดชื่อออกจากทะเบียนแล้ว เว้นแต่จะพ้นเวลาสิบปีนับแต่วันที่นายทะเบียนขีดชื่อ  (10) ชื่อซึ่งมีเครื่องหมาย สัญลักษณ์ หรือตัวเลขโรมัน  (11) ชื่อ คำ หรือข้อความที่ไม่สามารถใช้เป็นชื่อห้างหุ้นส่วนและบริษัทตามที่แนบท้ายระเบียบนี้  (12) ชื่อที่มีคำว่า “คอร์ป” “(Corp)” หรือ “คอร์ปอเรชั่น” "(Corporation)” เป็นส่วนหนึ่ง ของชื่อ เว้นแต่นำไปจดทะเบียนเป็นประเภทบริษัท  (13) ชื่อที่ขัดต่อแนวนโยบายแห่งรัฐ หรือขัดต่อความสงบเรียบร้อย หรือศีลธรรมอันดีของประชาชน  (14) ชื่อที่ใช้ภาษาต่างประเทศมีความหมาย หรือเสียงเรียกขานไม่ตรงกับชื่อภาษาไทย  (15)[[9]](#footnote-9) ชื่อที่มีคำว่า “วิสาหกิจเพื่อสังคม” หรือคำในภาษาต่างประเทศที่มีความหมายอย่างเดียวกัน เว้นแต่จะได้แสดงหลักฐานว่าเป็นผู้ได้รับการจดทะเบียนตามกฎหมายว่าด้วยส่งเสริมวิสาหกิจ เพื่อสังคม  กรณีห้างหุ้นส่วนหรือบริษัทใช้ชื่อซึ่งพ้องกับชื่อในหนังสือบริคณห์สนธิฉบับอื่นซึ่งได้ จดทะเบียนไว้แล้ว หรือพ้องกับชื่อห้างหุ้นส่วน หรือบริษัทอื่นซึ่งได้จดทะเบียนไว้แล้ว หรือคล้ายคลึงกับชื่อเช่นว่านั้น จนอาจทำให้เกิดความหลงผิดได้ จะต้องรับผิดชอบในการใช้ชื่อดังกล่าว ตามประมวลกฎหมายแพ่งและพาณิชย์ ตามมาตรา 18 มาตรา 67 และมาตรา 1115                           ข้อ ๓๙ ชื่อห้างหุ้นส่วนหรือบริษัททั้งภาษาไทยและภาษาต่างประเทศจะต้องมีคำแสดงประเภทนิติบุคคลตามประกาศที่ออกตามความในพระราชบัญญัติกำหนดความผิดเกี่ยวกับห้างหุ้นส่วน จดทะเบียน ห้างหุ้นส่วนจำกัด บริษัทจำกัด สมาคมและมูลนิธิ พ.ศ. ๒๔๙๙  **ส่วนที่ ๑๐  ตราของห้างหุ้นส่วนหรือบริษัท  -----------------------**  ข้อ ๔๐ ตราของห้างหุ้นส่วนหรือบริษัทต้องไม่มีลักษณะอย่างใดอย่างหนึ่งดังต่อไปนี้  (๑) เครื่องหมายตรามหาจักรีบรมราชวงศ์  (๒) พระบรมราชาภิไธย พระปรมาภิไธยย่อของพระมหากษัตริย์ทุกรัชกาล และ พระนามาภิไธยย่อของสมเด็จพระอัครมเหสีหรือสมเด็จพระยุพราช  (๓) พระบรมราชสัญลักษณ์ และพระราชสัญลักษณ์ของพระมหากษัตริย์ สมเด็จพระอัครมเหสี และสมเด็จพระยุพราช  (๔) พระมหามงกุฎ มงกุฎขัตติยราชนารี หรือเครื่องราชอิสริยาภรณ์อื่นใดที่ใกล้เคียงกับมงกุฎ  (๕) ฉัตรต่าง ๆ อันเป็นลักษณะของเครื่องประกอบพระบรมราชอิสริยยศ  (๖) ตราแผ่นดิน ตราราชการ ตราครุฑพ่าห์ ธงหลวง ธงชาติ หรือธงราชการ เว้นแต่ จะได้รับพระราชทานพระบรมราชานุญาต  (๗) พระราชลัญจกร และลัญจกรในราชการ  (๘) เครื่องหมายกาชาด ชื่อกาชาด กาเจนีวา เครื่องหมายราชการหรือเครื่องหมายใด ๆ ที่ขัดต่อรัฐประศาสโนบายหรือศีลธรรมอันดีของประชาชน  (๙) เครื่องหมายที่ราชการ องค์การ หน่วยงานของรัฐ หรือองค์การระหว่างประเทศ ขอสงวนไว้  (๑๐) สัญลักษณ์ประจำชาติไทย ได้แก่ ช้างไทย ดอกราชพฤกษ์ และศาลาไทย  ข้อ ๔๑ ตราจะมีชื่อห้างหุ้นส่วนหรือบริษัทหรือไม่ก็ได้ หากตรามีชื่อห้างหุ้นส่วนหรือบริษัทชื่อในตรานั้นต้องชัดเจนและตรงกับชื่อที่ขอจดทะเบียนหรือตรงกับชื่อภาษาต่างประเทศที่ขอใช้ และต้องมีคำแสดงประเภทของนิติบุคคลด้วย  ในกรณีนายทะเบียนรับจดทะเบียนตราของห้างหุ้นส่วนหรือบริษัทที่มีลักษณะเป็นตราดุนหรือตรานูน ให้นายทะเบียนใช้ดินสอดำระบายตราดุนหรือตรานูนให้ปรากฏเป็นรูปรอยและหมายเหตุข้างรูปรอยตรานั้นว่า “ห้างหุ้นส่วนหรือบริษัทนี้จดทะเบียนตราเป็นตราดุนหรือตรานูน” ก่อนบันทึกเข้าระบบคอมพิวเตอร์  ข้อ ๔๒ การจดทะเบียนตรามากกว่าหนึ่งดวง จะต้องจดทะเบียนไว้ในรายการอย่างอื่น ซึ่งเห็นสมควรจะให้ประชาชนทราบเพื่อระบุให้ชัดเจนว่าตราดวงใดใช้ในกรณีใดด้วย  ข้อ ๔๓ บริษัทจำกัดจะขอจดทะเบียนตราหรือไม่ก็ได้ เว้นแต่อำนาจกรรมการกำหนดให้ประทับตราก็ต้องจดทะเบียนตราด้วย  **ส่วนที่ ๑๑  วัตถุที่ประสงค์ของห้างหุ้นส่วนและบริษัท  -----------------------**  ข้อ ๔๔[[10]](#footnote-10) วัตถุที่ประสงค์ของห้างหุ้นส่วนและบริษัทจะต้องไม่มีลักษณะดังต่อไปนี้  (๑) ขัดต่อกฎหมาย ความสงบเรียบร้อย หรือศีลธรรมอันดีของประชาชน หรือขัดต่อ รัฐประศาสโนบาย  (๒) ใช้คำหรือข้อความที่มีความหมายไม่ชัดเจน หรือไม่กำหนดขอบเขตให้ชัดเจนแน่นอน  (๓) ธุรกิจประกันภัย ธุรกิจธนาคาร ธุรกิจเงินทุน ธุรกิจเครดิตฟองซิเอร์  (4) กิจการแชร์  (5) ธุรกิจหลักทรัพย์ ธุรกิจข้อมูลเครดิต ธุรกิจจัดหางาน กิจการซื้อขายสินค้าล่วงหน้า (คอมโมดิตี้) กิจการไปรษณีย์ เว้นแต่จะได้รับอนุญาตให้ประกอบธุรกิจดังกล่าวจากหน่วยงานที่เกี่ยวข้อง  (6) กิจการนายหน้าประกันภัย เว้นแต่จะได้รับความเห็นชอบจากสำนักงานคณะกรรมการกำกับและส่งเสริมการประกอบธุรกิจประกันภัย  (7) ธุรกิจขายตรง หรือธุรกิจตลาดแบบตรง เว้นแต่จะได้รับการจดทะเบียนให้ประกอบธุรกิจดังกล่าวจากสำนักงานคณะกรรมการคุ้มครองผู้บริโภค  (๘) กิจการนายหน้า ตัวแทน และตัวแทนค้าต่างในธุรกิจต่างๆ เว้นแต่จะได้ระบุว่า ยกเว้นกิจการประกันภัย การหาสมาชิกให้สมาคม และการค้าหลักทรัพย์  (9) กิจการเกี่ยวกับการรับจำนองทรัพย์สิน เว้นแต่จะระบุไว้โดยชัดแจ้งว่า “โดยมิได้รับฝากเงินหรือรับเงินจากประชาชนและใช้ประโยชน์จากเงินนั้น”  (๑0) กิจการซื้อขายแลกเปลี่ยนเงินตราต่างประเทศ การศึกษา โรงเรียน สถาบันการศึกษา เว้นแต่จะได้ระบุข้อความว่า “เมื่อได้รับอนุญาตจากหน่วยงานที่เกี่ยวข้องแล้ว”  (11) กิจการคลังสินค้า กิจการไซโล หรือกิจการห้องเย็น เว้นแต่จะได้ระบุข้อความว่า “ทั้งนี้ จะประกอบกิจการได้ก็ต่อเมื่อได้รับอนุญาตจากกรมการค้าภายในแล้ว”  **ส่วนที่ ๑๒  การลงทุนด้วยแรงงาน  -----------------------**                           ข้อ ๔๕ หุ้นส่วนจำพวกจำกัดความรับผิดในห้างหุ้นส่วนจำกัดจะลงทุนด้วยแรงงานไม่ได้                           ข้อ ๔๖ แรงงานที่จะนำมาตีราคาเป็นทุนจดทะเบียนในห้างหุ้นส่วนจะเป็นแรงงานที่ได้กระทำไปแล้วหรือกระทำภายหลังการจดทะเบียนเป็นห้างหุ้นส่วนก็ได้                           แรงงานที่จะนำมาตีราคาเป็นค่าหุ้นในบริษัทต้องเป็นแรงงานที่ได้กระทำไปแล้ว  **ส่วนที่ ๑๓  การลงลายมือชื่อในคำขอจดทะเบียนและเอกสารประกอบ  -----------------------**  ข้อ ๔๗ การลงลายมือชื่อในคำขอจดทะเบียนและเอกสารประกอบ ผู้เป็นหุ้นส่วน ผู้เริ่มก่อการ กรรมการ หรือผู้ชำระบัญชี ต้องลงลายมือชื่อด้วยตนเอง                           ข้อ ๔๘ การลงลายมือชื่อในคำขอจดทะเบียน กระทำได้ตามวิธี ดังนี้  (๑) การลงลายมือชื่อในคำขอจดทะเบียนในราชอาณาจักร กระทำได้โดย  (๑.๑) ลงลายมือชื่อต่อหน้านายทะเบียน หรือ  (๑.๒) ลงลายมือชื่อต่อหน้าพนักงานฝ่ายปกครอง ตำรวจชั้นผู้ใหญ่ซึ่งประจำอยู่ในท้องที่ที่ผู้ขอจดทะเบียนมีภูมิลำเนาอยู่ สามัญสมาชิกหรือสมาชิกวิสามัญแห่งเนติบัณฑิตยสภา ผู้สอบบัญชี รับอนุญาตตามกฎหมายว่าด้วยวิชาชีพบัญชี หรือบุคคลอื่นตามที่นายทะเบียนกลางประกาศกำหนด  การลงลายมือชื่อต่อหน้านายทะเบียน ผู้ลงลายมือชื่อต้องแสดงบัตรประจำตัวต่อ นายทะเบียนเพื่อตรวจสอบ และให้นายทะเบียนบันทึกข้อความ “ได้เห็นต้นฉบับแล้ว” ในสำเนาบัตรประจำตัวแล้วลงลายมือชื่อกำกับไว้เป็นหลักฐาน  (๒) การลงลายมือชื่อในคำขอจดทะเบียนในต่างประเทศ ผู้ขอจดทะเบียนจะต้อง ลงลายมือชื่อต่อหน้าบุคคลดังต่อไปนี้  (๒.๑) เจ้าหน้าที่ผู้มีอำนาจของสถานทูตไทยหรือสถานกงสุลไทย หรือหัวหน้าสำนักงานสังกัดกระทรวงพาณิชย์ซึ่งรับผิดชอบการดำเนินงาน ณ ประเทศนั้น หรือเจ้าหน้าที่ผู้ได้รับมอบหมายให้ทำการแทนบุคคลดังกล่าว หรือ  (๒.๒) บุคคลซึ่งสามารถให้การรับรองที่สมบูรณ์ตามแบบของกฎหมายแห่งประเทศนั้น  (๒.๓) บุคคลที่ควรเชื่อถือได้สองคนมาลงลายมือชื่อรับรองต่อหน้านายทะเบียนว่าเป็น  ลายมือชื่อผู้นั้นจริง  การลงลายมือชื่อตามวิธีข้างต้น ให้ถือว่าลายมือชื่อนั้นเป็นลายมือชื่อที่ถูกต้องและ นายทะเบียนไม่ต้องตรวจสอบลายมือชื่อนั้นอีก  **ส่วนที่ ๑๔  การรับจดทะเบียนผู้เยาว์เข้าเป็นหุ้นส่วน ผู้เริ่มก่อการ กรรมการ หรือผู้ชำระบัญชี  ของห้างหุ้นส่วนหรือบริษัท  ---------------------------**  ข้อ ๔๙ นายทะเบียนจะรับจดทะเบียนผู้เยาว์เข้าเป็นหุ้นส่วน ผู้เริ่มก่อการ กรรมการ หรือผู้ชำระบัญชีของห้างหุ้นส่วนหรือบริษัทได้ เมื่อปรากฏว่า  (๑) ผู้เยาว์มีอายุไม่น้อยกว่าสิบสองปี  (๒) ผู้เยาว์ได้ลงลายมือชื่อในคำขอจดทะเบียน หรือเอกสารประกอบด้วยตนเอง  ในกรณีผู้เยาว์เข้าเป็นหุ้นส่วนในห้างหุ้นส่วนโดยการรับมรดก ให้นายทะเบียนรับจดทะเบียนเมื่อปรากฏว่า  (๑) ผู้เยาว์ได้ลงลายมือชื่อในคำขอจดทะเบียน หรือเอกสารประกอบด้วยตนเอง หรือ  (๒) ผู้เยาว์ที่มีอายุต่ำกว่าสิบสองปีโดยมีผู้แทนโดยชอบธรรมลงลายมือชื่อแทนในคำขอ จดทะเบียน หรือเอกสารประกอบ  **ส่วนที่ ๑๕ การนับระยะเวลาตามกฎหมาย  ---------------------------**  ข้อ ๕๐ การนับระยะเวลาส่งคำบอกกล่าวเรียกประชุมตั้งบริษัทตามมาตรา ๑๑๐๗ ให้เริ่มนับตั้งแต่วันถัดจากวันที่ส่งคำบอกกล่าวเป็นวันแรกแห่งระยะเวลา และการประชุมจะมีขึ้นได้ในวันถัดจากวันสิ้นสุดแห่งกำหนดระยะเวลานั้น  การนับระยะเวลาส่งคำบอกกล่าวเรียกประชุมใหญ่ผู้ถือหุ้นตามมาตรา ๑๑๗๕ ให้เริ่มนับตั้งแต่ วันถัดจากวันที่ลงพิมพ์โฆษณาในหนังสือพิมพ์หรือวันที่ส่งคำบอกกล่าวทางไปรษณีย์ตอบรับซึ่งเป็นวันที่ดำเนินการหลังสุดเป็นวันแรกแห่งระยะเวลา และการประชุมจะมีขึ้นได้ในวันถัดจากวันสิ้นสุดแห่งกำหนดระยะเวลานั้น  วันที่ส่งคำบอกกล่าวตามความในวรรคหนึ่งและวรรคสองให้ถือเอาวันที่ลงในคำบอกกล่าว เว้นแต่จะมีหลักฐานปรากฏแก่นายทะเบียนเป็นอย่างอื่น  ข้อ ๕๑ การนับระยะเวลายื่นคำขอจดทะเบียนดังต่อไปนี้ ให้เริ่มนับตั้งแต่วันถัดจากวันที่ ที่ประชุมได้มีการลงมติหรือมติพิเศษ หรือวันถัดจากวันที่ได้มีการเปลี่ยนแปลงเป็นวันแรกแห่งระยะเวลา และให้ยื่นคำขอจดทะเบียนภายในวันสุดท้ายแห่งกำหนดระยะเวลานั้น  (๑) คำขอจดทะเบียนเปลี่ยนแปลงหุ้นส่วนผู้จัดการของห้างหุ้นส่วนสามัญนิติบุคคลหรือห้างหุ้นส่วนจำกัด ตามมาตรา ๑๐๖๔/๒ หรือมาตรา ๑๐๗๘/๒  (๒) คำขอจดทะเบียนจัดตั้งบริษัท ตามมาตรา ๑๑๑๒  (๓) คำขอจดทะเบียนแก้ไขเพิ่มเติมข้อบังคับของบริษัท ตามมาตรา ๑๑๔๖  (๔) คำขอจดทะเบียนเปลี่ยนแปลงกรรมการของบริษัท ตามมาตรา ๑๑๕๗  (๕) คำขอจดทะเบียนมติพิเศษให้เพิ่มทุน ลดทุน หรือควบบริษัท ตามมาตรา ๑๒๒๘ หรือมาตรา ๑๒๓๙  (๖) คำขอจดทะเบียนควบบริษัท ตามมาตรา ๑๒๔๑  (๗) คำขอจดทะเบียนเลิกห้างหุ้นส่วนและบริษัท ตามมาตรา ๑๒๕๔  (๘) คำขอจดทะเบียนแก้ไขเพิ่มเติมผู้ชำระบัญชีและอำนาจของผู้ชำระบัญชีห้างหุ้นส่วนหรือบริษัท ตามมาตรา ๑๒๕๘ หรือมาตรา ๑๒๖๒  (๙) คำขอจดทะเบียนเสร็จการชำระบัญชีห้างหุ้นส่วนหรือบริษัท ตามมาตรา ๑๒๗๐  ข้อ ๕๒ การนับระยะเวลายื่นคำขอจดทะเบียนแปรสภาพห้างหุ้นส่วนจำกัดเป็นบริษัทตามมาตรา ๑๒๔๖/๔ ให้เริ่มนับตั้งแต่วันถัดจากวันที่ดำเนินการตามมาตรา ๑๒๔๖/๓ ครบถ้วนแล้วเป็นวันแรกแห่งระยะเวลา และให้ยื่นคำขอจดทะเบียนภายในวันสุดท้ายแห่งกำหนดระยะเวลานั้น  ข้อ ๕๓ รายงานการชำระบัญชีของห้างหุ้นส่วนหรือบริษัทตามมาตรา ๑๒๖๗ ฉบับแรก ให้เริ่มนับตั้งแต่วันถัดจากวันที่เลิกกันเป็นวันแรกแห่งระยะเวลาของรายงาน และรายงานการชำระบัญชีฉบับต่อไปให้เริ่มนับตั้งแต่วันถัดจากวันสุดท้ายตามที่ปรากฏในรายงานการชำระบัญชีฉบับก่อนเป็นวันแรก แห่งระยะเวลาของรายงานฉบับหลัง  ข้อ ๕๔ การส่งสำเนาบัญชีรายชื่อผู้ถือหุ้นตามมาตรา ๑๑๓๙ ให้เริ่มนับตั้งแต่วันถัดจากวันที่มีการประชุมเป็นวันแรกแห่งระยะเวลา และให้ส่งภายในวันสุดท้ายแห่งกำหนดระยะเวลานั้น  ข้อ ๕๕ การส่งสำเนางบดุลของบริษัทตามมาตรา ๑๑๙๙ ให้เริ่มนับตั้งแต่วันถัดจากวันที่ ที่ประชุมลงมติอนุมัติงบดุลนั้นเป็นวันแรกแห่งระยะเวลาและให้ส่งภายในวันสุดท้ายแห่งกำหนดระยะเวลานั้น  ข้อ ๕๖ หากวันสุดท้ายแห่งระยะเวลาเป็นวันหยุดทำการ ให้นับวันทำการถัดจากวันหยุดเป็นวันสุดท้ายแห่งระยะเวลานั้น  ข้อ ๕๗ การนับระยะเวลาคัดค้านการลดทุน ควบบริษัท และแปรสภาพห้างหุ้นส่วน จดทะเบียนและห้างหุ้นส่วนจำกัดเป็นบริษัทจำกัด ตามมาตรา ๑๒๒๖ มาตรา ๑๒๔๐ หรือมาตรา ๑๒๔๖/๑(๒) ให้เริ่มนับตั้งแต่วันถัดจากวันที่ลงพิมพ์โฆษณาในหนังสือพิมพ์หรือวันที่ส่งคำบอกกล่าวไปยังบรรดาผู้ซึ่งบริษัทหรือห้างหุ้นส่วนรู้ว่าเป็นเจ้าหนี้ซึ่งเป็นวันที่ดำเนินการหลังสุดเป็นวันแรกแห่งระยะเวลาคัดค้าน                           การนับระยะเวลาคัดค้านการควบห้างหุ้นส่วนตามมาตรา ๑๐๗๔ ให้เริ่มนับตั้งแต่วัน ถัดจากวันที่ลงพิมพ์โฆษณาในหนังสือพิมพ์ครั้งสุดท้ายหรือวันที่ส่งคำบอกกล่าวไปยังบรรดาผู้ซึ่งห้างหุ้นส่วนรู้ว่าเป็นเจ้าหนี้ซึ่งเป็นวันที่ดำเนินการหลังสุดเป็นวันแรกแห่งระยะเวลาคัดค้าน  **หมวด ๒** **ห้างหุ้นส่วน**  **-----------------------**  **ส่วนที่ ๑**  **การจดทะเบียนจัดตั้งห้างหุ้นส่วน**  **-----------------------**  ข้อ ๕๘ ห้างหุ้นส่วนสามัญนิติบุคคล ห้างหุ้นส่วนจำกัด บริษัทจำกัด จะเป็นหุ้นส่วนจำพวกจำกัดความรับผิดหรือจำพวกไม่จำกัดความรับผิดในห้างหุ้นส่วนก็ได้  ห้ามมิให้บริษัทมหาชนจำกัดเป็นหุ้นส่วนในห้างหุ้นส่วนสามัญหรือเป็นหุ้นส่วนจำพวก ไม่จำกัดความรับผิดในห้างหุ้นส่วนจำกัด  **ส่วนที่ ๒ การจดทะเบียนแก้ไขเพิ่มเติมห้างหุ้นส่วน  -----------------------**  ข้อ ๕๙ ให้นำความในข้อ ๕๘ มาใช้บังคับแก่การจดทะเบียนแก้ไขเพิ่มเติมห้างหุ้นส่วนโดยอนุโลม  ข้อ ๖๐ คำขอจดทะเบียนแก้ไขเพิ่มเติมห้างหุ้นส่วน ต้องลงลายมือชื่อโดยหุ้นส่วนผู้จัดการตามที่จดทะเบียนไว้เดิม  คำขอจดทะเบียนตามวรรคหนึ่ง ถ้ามีหนังสือคัดค้านการขอจดทะเบียนของผู้เป็นหุ้นส่วน หรือผู้มีส่วนได้เสีย หรือผู้รับมอบอำนาจจากบุคคลดังกล่าวโดยส่งหนังสือมอบอำนาจ และคำคัดค้านนั้นเกี่ยวข้องกับเรื่องที่ขอจดทะเบียน ให้นายทะเบียนเรียกสัญญาหุ้นส่วนแก้ไขเพิ่มเติมซึ่งลงลายมือชื่อโดยผู้เป็นหุ้นส่วนทุกคนเป็นเอกสารประกอบคำขอจดทะเบียนด้วย  ข้อ ๖๑ ในกรณีที่หุ้นส่วนผู้จัดการตามที่จดทะเบียนไว้เดิมมิได้ลงลายมือชื่อในคำขอ จดทะเบียนเนื่องจากออกจากการเป็นหุ้นส่วนผู้จัดการ ให้หุ้นส่วนผู้จัดการซึ่งได้รับการแต่งตั้งใหม่เป็น ผู้ลงลายมือชื่อในคำขอจดทะเบียน ทั้งนี้จะต้องส่งสัญญาหุ้นส่วนแก้ไขเพิ่มเติมซึ่งลงลายมือชื่อโดยผู้เป็นหุ้นส่วนทุกคนเป็นเอกสารประกอบคำขอจดทะเบียน  ข้อ ๖๒ ในกรณีที่หุ้นส่วนผู้จัดการตามที่จดทะเบียนไว้เดิมมิได้ลงลายมือชื่อในคำขอ จดทะเบียนเนื่องจากถึงแก่กรรม ให้หุ้นส่วนผู้จัดการซึ่งได้รับการแต่งตั้งใหม่เป็นผู้ลงลายมือชื่อในคำขอ จดทะเบียน ทั้งนี้จะต้องส่งสัญญาหุ้นส่วนแก้ไขเพิ่มเติมซึ่งผู้จัดการมรดกในฐานะเป็นผู้แทนทายาทของผู้เป็นหุ้นส่วนที่ถึงแก่กรรม และผู้เป็นหุ้นส่วนทุกคนลงลายมือชื่อครบถ้วนเป็นเอกสารประกอบคำขอจดทะเบียน และให้ส่งสำเนาหลักฐานการเป็นผู้จัดการมรดกด้วย  **ส่วนที่ ๓  การจดทะเบียนแปรสภาพห้างหุ้นส่วนเป็นบริษัทจำกัด  ---------------------------**  ข้อ ๖๓ ห้ามมิให้นายทะเบียนรับจดทะเบียนแปรสภาพห้างหุ้นส่วนเป็นบริษัทจำกัด หากปรากฏว่าห้างหุ้นส่วนไม่ได้แจ้งความยินยอมต่อนายทะเบียนภายในสิบสี่วันนับแต่วันที่ผู้เป็นหุ้นส่วนทุกคนให้ความยินยอมที่จะให้แปรสภาพห้างหุ้นส่วนเป็นบริษัทจำกัด  การนับระยะเวลาตามวรรคหนึ่ง ให้นับตั้งแต่วันถัดจากวันที่ผู้เป็นหุ้นส่วนทุกคนให้ความยินยอมเป็นวันแรกแห่งระยะเวลา  การแจ้งความยินยอมให้ทำเป็นหนังสือโดยแนบสำเนาหลักฐานที่ผู้เป็นหุ้นส่วนทุกคน ให้ความยินยอมซึ่งหุ้นส่วนผู้จัดการรับรองความถูกต้องด้วย  ข้อ ๖๔ ห้างหุ้นส่วนจดทะเบียนหรือห้างหุ้นส่วนจำกัดที่มีสำนักงานแห่งใหญ่ตั้งอยู่ใน เขตกรุงเทพมหานคร ให้แจ้งความยินยอมต่อนายทะเบียนที่กองข้อมูลธุรกิจ หรือส่วนจดทะเบียนธุรกิจกลาง หรือสำนักงานพัฒนาธุรกิจการค้าเขตแห่งใดแห่งหนึ่ง สำหรับห้างหุ้นส่วนจดทะเบียนหรือห้างหุ้นส่วนจำกัดที่มีสำนักงานแห่งใหญ่ตั้งอยู่ในเขตจังหวัดอื่น ให้แจ้งความยินยอมต่อนายทะเบียนที่สำนักงานทะเบียนหุ้นส่วนบริษัทจังหวัดซึ่งห้างหุ้นส่วนนั้นมีสำนักงานแห่งใหญ่ตั้งอยู่  ให้นายทะเบียนลงทะเบียนรับหนังสือแจ้งความยินยอมพร้อมสำเนาหลักฐาน และหมายเหตุ การแจ้งความยินยอมในสารบัญทะเบียน รวมทั้งบันทึกข้อมูลและภาพเข้าระบบคอมพิวเตอร์โดยทันทีและจัดเก็บหลักฐานการแจ้งความยินยอมข้างต้นในแฟ้มทะเบียนของห้างหุ้นส่วน กรณีที่รับแจ้งในกรุงเทพมหานครและสำนักงานที่รับแจ้งมิได้รับผิดชอบในการเก็บรักษาแฟ้มทะเบียนของห้างหุ้นส่วน ให้ส่งหนังสือแจ้งไปยังหน่วยงานที่เก็บรักษาแฟ้มเพื่อจัดเก็บ  ข้อ ๖๕ ห้ามมิให้นายทะเบียนรับจดทะเบียนคำขอจดทะเบียนแปรสภาพห้างหุ้นส่วนเป็นบริษัทจำกัดในกรณีที่การให้ความยินยอมและดำเนินการต่าง ๆ ตามมาตรา ๑๒๔๖/๒ ไม่มีผู้เป็นหุ้นส่วนทุกคนเข้าร่วมประชุมด้วยตนเอง หรือผู้เป็นหุ้นส่วนที่ได้เข้าประชุมไม่ได้ให้ความเห็นชอบทุกคน เว้นแต่จะมีสัญญาของผู้เป็นหุ้นส่วนกำหนดในเรื่องการออกเสียงลงมติไว้เป็นอย่างอื่น  ข้อ ๖๖ การจัดทำหนังสือบริคณห์สนธิประกอบการจดทะเบียนแปรสภาพห้างหุ้นส่วนเป็นบริษัทจำกัด ให้ระบุวันที่จัดทำเป็นวันเดียวกับวันที่ผู้เป็นหุ้นส่วนได้ประชุมเพื่อแปรสภาพตามมาตรา ๑๒๔๖/๒ โดยไม่ต้องกรอกรายละเอียดเกี่ยวกับผู้เริ่มก่อการและพยาน  ห้ามมิให้นายทะเบียนรับจดทะเบียนคำขอจดทะเบียนแปรสภาพห้างหุ้นส่วนเป็นบริษัทจำกัดที่มีรายการชื่อบริษัทจำกัด สำนักงานของบริษัท วัตถุที่ประสงค์ ทุนของบริษัท ผู้ถือหุ้นและส่วนลงหุ้นของแต่ละคนต่างไปจากที่ห้างหุ้นส่วนได้จดทะเบียนไว้  ข้อ ๖๗ ในการรับจดทะเบียนแปรสภาพห้างหุ้นส่วนเป็นบริษัทจำกัด ให้ออกเลขทะเบียนบริษัทจำกัดโดยไม่ต้องออกเลขทะเบียนหนังสือบริคณห์สนธิ  ข้อ ๖๘ เมื่อได้รับจดทะเบียนแปรสภาพห้างหุ้นส่วนเป็นบริษัทจำกัดแล้ว ให้ดำเนินการดังต่อไปนี้  (๑) ให้นายทะเบียนที่รับจดทะเบียนหมายเหตุในสารบัญแฟ้มทะเบียนและในระบบคอมพิวเตอร์ของห้างหุ้นส่วนที่แปรสภาพว่า “ห้างหุ้นส่วนนี้หมดสภาพการเป็นห้างหุ้นส่วนตามประมวลกฎหมายแพ่งและพาณิชย์ โดยจดทะเบียนแปรสภาพเป็นบริษัท............จำกัด ทะเบียนเลขที่........... เมื่อวันที่...........” และหมายเหตุในสารบัญแฟ้มทะเบียนในระบบคอมพิวเตอร์ของบริษัทจำกัดที่ได้แปรสภาพมาจากห้างหุ้นส่วนว่า “บริษัทจำกัดนี้จดทะเบียนแปรสภาพมาจากห้างหุ้นส่วน...........ทะเบียนเลขที่...........” และให้บันทึกข้อมูลและภาพ คำขอจดทะเบียนและเอกสารประกอบเข้าระบบคอมพิวเตอร์โดยทันที  (๒) กรณีรับจดทะเบียนในกรุงเทพมหานครและสำนักงานที่รับจดทะเบียนมิได้รับผิดชอบในการเก็บรักษาแฟ้มทะเบียนห้างหุ้นส่วนที่แปรสภาพแล้ว ให้แจ้งไปยังหน่วยงานที่รับผิดชอบในการเก็บรักษาแฟ้มทะเบียนห้างหุ้นส่วนที่แปรสภาพ หมายเหตุข้อความในสารบัญแฟ้มของห้างหุ้นส่วนที่แปรสภาพ  **หมวด ๓  บริษัทจำกัด  --------------------------**  **ส่วนที่ ๑  การจดทะเบียนหนังสือบริคณห์สนธิ  ---------------------------**  ข้อ ๖๙[[11]](#footnote-11) การขอจดทะเบียนหนังสือบริคณห์สนธิ จะต้องให้ผู้เริ่มก่อการอย่างน้อยหนึ่งคน ลงลายมือชื่อเป็นผู้ขอจดทะเบียนในคำขอและเอกสารประกอบการจดทะเบียน  กรณีคำขอจดทะเบียนหนังสือบริคณห์สนธิซึ่งนายทะเบียนรับจดทะเบียนไว้ ถ้าหนังสือบริคณห์สนธินั้นสิ้นผลแล้ว ห้ามมิให้นายทะเบียนรับจดทะเบียนใด ๆ  **ส่วนที่ ๒  การจดทะเบียนแก้ไขเพิ่มเติมหนังสือบริคณห์สนธิ  ก่อนการจดทะเบียนจัดตั้งบริษัทจำกัด  ---------------------------**  ข้อ ๗๐ การขอจดทะเบียนแก้ไขเพิ่มเติมหนังสือบริคณห์สนธิก่อนการจดทะเบียนจัดตั้งบริษัทจำกัด ต้องส่งหลักฐานการให้ความยินยอมของผู้เริ่มก่อการทุกคนประกอบคำขอจดทะเบียนด้วย                           การขอจดทะเบียนแก้ไขเพิ่มเติมหนังสือบริคณห์สนธิก่อนการจดทะเบียนจัดตั้งบริษัทจำกัด จะต้องให้ผู้เริ่มก่อการคนใดคนหนึ่งลงลายมือชื่อเป็นผู้ขอจดทะเบียนในคำขอและเอกสารประกอบการจดทะเบียน  ข้อ ๗๑[[12]](#footnote-12) การขอจดทะเบียนเปลี่ยนตัวผู้เริ่มก่อการก่อนการจดทะเบียนจัดตั้งบริษัทจำกัด จะกระทำได้ต่อเมื่อผู้เริ่มก่อการเดิมและเข้าใหม่ (ถ้ามี) ทุกคนได้ให้ความยินยอมเป็นหนังสือและจะต้องมี ผู้เริ่มก่อการเดิมเหลืออยู่ไม่น้อยกว่าสองคน  เมื่อได้จดทะเบียนจัดตั้งบริษัทจำกัดแล้ว ห้ามมิให้มีการจดทะเบียนเปลี่ยนแปลงรายการเกี่ยวกับผู้เริ่มก่อการในหนังสือบริคณห์สนธิ  **ส่วนที่ ๓**  **การจดทะเบียนจัดตั้งบริษัทจำกัด ---------------------------**  ข้อ ๗๒ สำเนาหนังสือนัดประชุมตั้งบริษัทกรณีที่ได้มีการจดทะเบียนหนังสือบริคณห์สนธิไว้ก่อน ให้ถือเป็นเอกสารประกอบคำขอจดทะเบียนตามข้อ ๑๘  ข้อ ๗๓ ให้นายทะเบียนปฏิเสธการจดทะเบียนในกรณีที่รายงานการประชุมจัดตั้งบริษัทตามมาตรา ๑๑๐๘ ไม่ปรากฏกิจการอันเป็นสาระสำคัญซึ่งจำเป็นต้องกระทำในที่ประชุม  ข้อ ๗๔ สำเนาบัญชีรายชื่อผู้ถือหุ้นในวันประชุมจัดตั้งบริษัทที่ส่งประกอบคำขอ จดทะเบียนจะต้องปรากฏชื่อของผู้เริ่มก่อการทุกคนเป็นผู้ถือหุ้นอย่างน้อยคนละหนึ่งหุ้น  ข้อ ๗๕[[13]](#footnote-13) รายงานการประชุมจัดตั้งบริษัท ต้องปรากฏว่ามติของที่ประชุมเป็นไปตามมาตรา ๑๑๐๙ และต้องมีผู้เริ่มก่อการหรือผู้เข้าชื่อซื้อหุ้นหรือผู้รับมอบฉันทะเข้าประชุมรวมกันไม่น้อยกว่าสองคน  ข้อ ๗๖ ให้นายทะเบียนปฏิเสธการจดทะเบียนจัดตั้งบริษัทจำกัดหากมีการยื่นคำขอ จดทะเบียนภายหลังสามเดือนนับแต่วันประชุมจัดตั้งบริษัท  ข้อ ๗๗ ให้นายทะเบียนปฏิเสธการจดทะเบียนจัดตั้งบริษัทจำกัด ถ้าปรากฏว่าได้มีการส่งหนังสือบอกกล่าวนัดประชุมตั้งบริษัทก่อนการรับจดทะเบียนหนังสือบริคณห์สนธิของบริษัทนั้น  **ส่วนที่ ๔  การจดทะเบียนหนังสือบริคณห์สนธิและจดทะเบียนบริษัท  พร้อมกันภายในวันเดียวกัน  ---------------------------**  ข้อ ๗๘ การขอจดทะเบียนหนังสือบริคณห์สนธิและจดทะเบียนบริษัทพร้อมกันภายใน วันเดียวกันให้จัดทำเป็นคำขอเดียวโดยให้กรรมการผู้มีอำนาจทำการแทนบริษัทลงลายมือชื่อเป็นผู้ขอ จดทะเบียน  ข้อ ๗๙ การประชุมจัดตั้งบริษัทตามมาตรา ๑๑๑๑/๑(๒) จะต้องมีผู้เริ่มก่อการและ ผู้เข้าชื่อซื้อหุ้นทุกคนเข้าร่วมประชุมนับจำนวนหุ้นได้ครบตามจำนวนหุ้นทั้งหมดของบริษัท และผู้เข้าชื่อซื้อหุ้นทุกคนจะต้องให้ความเห็นชอบในกิจการที่ได้ประชุมกันนั้น  ข้อ ๘๐ ในการจัดตั้งบริษัทที่ได้ดำเนินการถูกต้องและครบทุกขั้นตอนภายในวันเดียวกับวันที่ผู้เริ่มก่อการจัดทำหนังสือบริคณห์สนธิ จะต้องยื่นคำขอจดทะเบียนหนังสือบริคณห์สนธิและจดทะเบียนบริษัทพร้อมกันภายในวันเดียวกัน และให้นายทะเบียนเรียกเก็บค่าธรรมเนียมทั้งสองประเภทการจดทะเบียนตามอัตราที่กำหนดในกฎกระทรวง  เมื่อนายทะเบียนรับจดทะเบียนแล้วให้ออกเลขทะเบียนหนังสือบริคณห์สนธิและ เลขทะเบียนบริษัทจำกัด  ข้อ ๘๑ การขอจดทะเบียนหนังสือบริคณห์สนธิและจดทะเบียนบริษัทพร้อมกันภายใน วันเดียวกันสามารถยื่นขอจดทะเบียนได้นับตั้งแต่ได้ดำเนินการถูกต้องครบทุกขั้นตอนตามมาตรา ๑๑๑๑/๑ ทั้งนี้ ไม่เกินสามเดือนนับแต่วันที่ได้ประชุมกัน  ข้อ ๘๒ ห้ามมิให้นายทะเบียนรับจดทะเบียนคำขอจดทะเบียนหนังสือบริคณห์สนธิและ จดทะเบียนบริษัทพร้อมกันภายในวันเดียวกันที่ไม่ได้ดำเนินการครบทุกขั้นตอนหรือดำเนินการไม่ถูกต้องตามที่กำหนดไว้ในมาตรา ๑๑๑๑/๑ เว้นแต่ผู้ขอจดทะเบียนประสงค์จะขอจดทะเบียนเฉพาะหนังสือบริคณห์สนธิ ไว้ก่อน ให้นายทะเบียนพิจารณารับจดทะเบียนหนังสือบริคณห์สนธินั้นได้ถ้าหนังสือบริคณห์สนธิได้ทำขึ้นถูกต้องตามมาตรา ๑๐๙๘ และผู้เริ่มก่อการเป็นผู้ลงลายมือชื่อในคำขอและเอกสารประกอบการจดทะเบียน                           เมื่อนายทะเบียนรับจดทะเบียนหนังสือบริคณห์สนธิไว้แล้ว ให้นายทะเบียนคืนเอกสารที่ไม่เกี่ยวข้องกับการจดทะเบียนหนังสือบริคณห์สนธิแก่ผู้ขอจดทะเบียน  ในกรณีที่ได้จดทะเบียนหนังสือบริคณห์สนธิแล้ว การจดทะเบียนจัดตั้งบริษัทจะต้องดำเนินกระบวนการจัดตั้งบริษัทเสียใหม่โดยเริ่มตั้งแต่การจองซื้อหุ้น การนัดประชุมตั้งบริษัท การประชุมตั้งบริษัท การส่งมอบกิจการ และการเรียกเก็บเงินค่าหุ้น หลังจากนั้นจึงจะสามารถจดทะเบียนจัดตั้งบริษัทได้  **ส่วนที่ ๕  การจดทะเบียนแก้ไขเพิ่มเติมบริษัทจำกัด  ---------------------------**  ข้อ ๘๓ คำขอจดทะเบียนแก้ไขเพิ่มเติมบริษัทจำกัดต้องลงลายมือชื่อโดยกรรมการ ผู้มีอำนาจทำการแทนบริษัทตามที่จดทะเบียนไว้เดิม  คำขอจดทะเบียนตามวรรคหนึ่ง ถ้ามีหนังสือคัดค้านการขอจดทะเบียนของกรรมการ หรือผู้ถือหุ้น หรือผู้รับมอบอำนาจจากบุคคลดังกล่าวโดยส่งหนังสือมอบอำนาจ และคำคัดค้านนั้นเกี่ยวข้องกับเรื่องที่ขอจดทะเบียน ให้นำความในข้อ ๘๔ ข้อ 85 และข้อ ๘6 มาใช้บังคับแก่การพิจารณาคำขอจดทะเบียนโดยอนุโลม  ข้อ ๘๔[[14]](#footnote-14) คำขอจดทะเบียนกรรมการ หรือแก้ไขเพิ่มเติมอำนาจกรรมการโดยจะมี การจดทะเบียนแก้ไขเพิ่มเติมรายการอื่นใดด้วยหรือไม่ก็ตามซึ่งมิได้เป็นไปตามข้อ ๘๓ วรรคหนึ่ง ให้นายทะเบียนปฏิเสธการจดทะเบียน เว้นแต่คำขอจดทะเบียนได้ลงลายมือชื่อโดยกรรมการผู้มีอำนาจซึ่งได้รับแต่งตั้งโดยมติที่ประชุมคณะกรรมการหรือมติที่ประชุมใหญ่ผู้ถือหุ้น และส่งหลักฐานประกอบคำขอจดทะเบียนดังต่อไปนี้ แล้วแต่กรณี  (๑) การขอจดทะเบียนโดยอาศัยมติที่ประชุมคณะกรรมการ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้  (๑.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน  (๑.๒) สำเนารายงานการประชุมคณะกรรมการที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๑.๓) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ  (๒) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมโดยมิได้มีผู้ถือหุ้นร้องขอให้เรียกประชุม ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้  (๒.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน  (๒.๒) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้น เพื่อพิจารณาเรื่องกรรมการ หรืออำนาจกรรมการ  (๒.๓) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ  (๒.๔) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๒.๕) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๒.๖) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๒.๗) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น  (๓) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมตามที่ผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุม ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้  (๓.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียก ประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ  (๓.๒) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุม ของกรรมการทุกคน  (๓.๓) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ  (๓.๔) สำเนารายชื่อซึ่งปรากฏลายมือชื่อกรรมการที่ได้เข้าประชุมคณะกรรมการ  (๓.๕) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๓.๖) สำเนาหนังสือบอกกล่าวเรียกประชุมใหญ่ ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๓.๗) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๓.๘) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น  (๔) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งผู้ถือหุ้นจำนวนรวมกัน ไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมและเป็นผู้นัดเรียกประชุมเอง ให้ผู้ขอ จดทะเบียนส่งหลักฐานประกอบคำขอจดทะเบียน ดังต่อไปนี้  (๔.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอ ให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ  (๔.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๔.๓) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๔.๔) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๔.๕) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น  ทั้งนี้ การดำเนินการใด ๆ ที่ได้กระทำผ่านสื่ออิเล็กทรอนิกส์ ให้นำความในข้อ 85 ในส่วน ที่เกี่ยวข้อง มาใช้บังคับโดยอนุโลม  ข้อ ๘๕[[15]](#footnote-15) การยื่นคำขอจดทะเบียนตามข้อ ๘๔ ซึ่งอาศัยมติที่ประชุมคณะกรรมการหรือ มติที่ประชุมใหญ่ผู้ถือหุ้นที่ได้กระทำผ่านสื่ออิเล็กทรอนิกส์ตามกฎหมายว่าด้วยการประชุมผ่านสื่ออิเล็กทรอนิกส์ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้ แล้วแต่กรณี  (๑) การขอจดทะเบียนโดยอาศัยมติที่ประชุมคณะกรรมการ ให้ผู้ขอจดทะเบียน ส่งหลักฐานประกอบคำขอจดทะเบียน ดังต่อไปนี้  (๑.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคน หรือสำเนาหลักฐานการรับทราบการนัดประชุมของกรรมการทุกคน  (๑.๒) สำเนารายงานการประชุมคณะกรรมการที่ปรากฏมติแต่งตั้งหรือถอดถอนกรรมการหรือกำหนดอำนาจกรรมการตามที่ขอจดทะเบียน และ  (๑.๓) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม  (๒) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมโดยมิได้มีผู้ถือหุ้นร้องขอให้เรียกประชุมใหญ่ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้  (๒.๑) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน  (๒.๒) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ  (๒.๓) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม  (๒.๔) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๒.๕) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ ผู้ถือหุ้น แล้วแต่กรณี  (๒.๖) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๒.๗) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม  (๓) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งคณะกรรมการเป็นผู้นัดเรียกประชุมตามที่ผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมใหญ่ ให้ผู้ขอจดทะเบียนส่งหลักฐานประกอบคำขอจดทะเบียน ดังต่อไปนี้  (๓.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ  (๓.๒) สำเนาหนังสือบอกกล่าวนัดประชุมคณะกรรมการ พร้อมด้วยสำเนาหลักฐาน การส่งหนังสือบอกกล่าวนัดประชุมนั้นไปยังกรรมการทุกคนหรือสำเนาหลักฐานการรับทราบการนัดประชุมของกรรมการทุกคน  (๓.๓) สำเนารายงานการประชุมคณะกรรมการที่ปรากฏมติให้เรียกประชุมใหญ่ผู้ถือหุ้นเพื่อพิจารณาเรื่องกรรมการ หรืออำนาจกรรมการ  (๓.๔) สำเนาหลักฐานการแสดงตนเข้าประชุมคณะกรรมการ ซึ่งปรากฏลายมือชื่อหรือรายละเอียดของกรรมการที่ได้เข้าร่วมประชุม  (๓.๕) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๓.๖) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๓.๗) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๓.๘) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม  (๔) การขอจดทะเบียนโดยอาศัยมติที่ประชุมใหญ่ผู้ถือหุ้นซึ่งผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทร้องขอให้เรียกประชุมและเป็นผู้นัดเรียกประชุมเอง ให้ผู้ขอจดทะเบียน ส่งหลักฐานประกอบคำขอจดทะเบียน ดังต่อไปนี้  (๔.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่ร้องขอให้คณะกรรมการเรียกประชุมใหญ่ผู้ถือหุ้น พร้อมด้วยสำเนาหลักฐานการส่งหนังสือร้องขอให้เรียกประชุมนั้นไปยังคณะกรรมการ หรือสำเนาหลักฐานที่คณะกรรมการได้รับหนังสือร้องขอ  (๔.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๔.๓) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องกรรมการหรืออำนาจกรรมการ พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ ตอบรับหรือทางจดหมายอิเล็กทรอนิกส์ไปยังผู้ถือหุ้นทุกคน หรือสำเนาหลักฐานการรับทราบการเรียกประชุมใหญ่ ผู้ถือหุ้นแล้วแต่กรณี  (๔.๔) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนกรรมการ หรือกำหนดอำนาจกรรมการตามที่ขอจดทะเบียน และ  (๔.๕) สำเนาหลักฐานการแสดงตนเข้าประชุมใหญ่ผู้ถือหุ้น ซึ่งปรากฏลายมือชื่อหรือรายละเอียดของผู้ถือหุ้นที่ได้เข้าร่วมประชุม  ทั้งนี้ การดำเนินการใด ๆ ที่ไม่ได้กระทำผ่านสื่ออิเล็กทรอนิกส์ ให้นำความในข้อ ๘๔ ในส่วนที่เกี่ยวข้อง มาใช้บังคับโดยอนุโลม  ข้อ ๘6 ถ้านายทะเบียนได้รับคำขอจดทะเบียนกรรมการ หรือแก้ไขเพิ่มเติมอำนาจกรรมการที่มิได้ลงลายมือชื่อโดยกรรมการผู้มีอำนาจทำการแทนบริษัทตามที่จดทะเบียนไว้เดิมตามข้อ ๘๓ วรรคหนึ่ง ให้นายทะเบียนมีหนังสือส่งทางไปรษณีย์ตอบรับแจ้งรายละเอียดเกี่ยวกับการขอจดทะเบียนนั้นไปยังกรรมการผู้มีอำนาจทำการแทนบริษัทตามที่จดทะเบียนไว้เดิม หรือกรรมการผู้ที่ถูกจดทะเบียนให้ออกจากตำแหน่งหรือผู้คัดค้านการจดทะเบียนแล้วแต่กรณีด้วยทุกครั้ง ทั้งนี้ภายในเจ็ดวันนับแต่วันที่ได้รับคำขอดังกล่าว  ถ้าผู้ที่นายทะเบียนได้มีหนังสือแจ้งให้ทราบตามความในวรรคหนึ่งมิได้มีหนังสือคัดค้านต่อนายทะเบียนภายในสิบห้าวันนับแต่วันที่ลงในหนังสือแจ้ง หรือไม่ได้มีกรรมการหรือผู้ถือหุ้นอื่นหรือผู้มีส่วนได้เสียคัดค้านการจดทะเบียนไว้ก่อน หรือมีการคัดค้านแต่คำคัดค้านนั้นไม่เกี่ยวข้องกับเรื่องที่ขอจดทะเบียนหรือคำคัดค้านนั้นฟังไม่ขึ้น และในระหว่างพิจารณาไม่ปรากฏแก่นายทะเบียนว่าศาลมีคำสั่งห้ามมิให้นายทะเบียนรับจดทะเบียนเป็นการชั่วคราวหรือมีคำสั่งศาลในทำนองเดียวกัน ก็ให้นายทะเบียนพิจารณาคำขอจดทะเบียนต่อไป  ในกรณีที่ข้อเท็จจริงของคู่กรณีทั้งสองฝ่ายไม่มีหลักฐานชัดเจนเพียงพอที่จะวินิจฉัยได้ว่าฝ่ายใดดำเนินการถูกต้อง ให้นายทะเบียนรอคำวินิจฉัยประเด็นดังกล่าวจากคำพิพากษาหรือคำสั่งศาล  ข้อ ๘7 ความในข้อ ๘๓ ข้อ ๘๔ ข้อ 85 และข้อ ๘6 มิให้นำมาใช้บังคับแก่คำขอ จดทะเบียนกรรมการ หรือแก้ไขเพิ่มเติมอำนาจกรรมการที่มิได้ลงลายมือชื่อโดยกรรมการผู้มีอำนาจทำการแทนบริษัทตามที่จดทะเบียนไว้เดิมเพราะเหตุที่กรรมการผู้มีอำนาจกระทำการแทนบริษัทเดิมทั้งหมดหรือแต่บางส่วนได้พ้นจากตำแหน่งเนื่องจากถึงแก่กรรมโดยกรรมการที่เหลืออยู่ไม่สามารถลงลายมือชื่อในคำขอ จดทะเบียนให้ครบถ้วนตามอำนาจกรรมการตามที่จดทะเบียนไว้ และคำขอจดทะเบียนดังกล่าวได้ลงลายมือชื่อโดยกรรมการผู้มีอำนาจกระทำการแทนบริษัทซึ่งได้รับแต่งตั้งโดยมติที่ประชุมใหญ่ผู้ถือหุ้นหรือ มติคณะกรรมการแล้วแต่กรณี และได้ส่งสำเนาใบมรณะบัตรประกอบคำขอจดทะเบียนด้วย  คำขอจดทะเบียนตามวรรคหนึ่ง ถ้ามีหนังสือคัดค้านการขอจดทะเบียนของกรรมการ หรือผู้ถือหุ้น หรือผู้มีส่วนได้เสีย หรือผู้รับมอบอำนาจจากบุคคลดังกล่าวโดยส่งหนังสือมอบอำนาจ ก่อนที่ นายทะเบียนจะรับจดทะเบียน ให้นำความในข้อ ๘๔ ข้อ 85 และข้อ ๘6 มาใช้บังคับโดยอนุโลม  ข้อ ๘8 บริษัทจำกัดใดไม่ได้จดทะเบียนข้อบังคับ หรือจดทะเบียนข้อบังคับแต่ไม่ได้กำหนดชนิดของหุ้นไว้ จะขอจดทะเบียนเพิ่มทุนโดยออกหุ้นใหม่เป็นหุ้นบุริมสิทธิ์ก็ได้ แต่ผู้ขอจดทะเบียนจะต้องมีหนังสือชี้แจงว่าที่ประชุมผู้ถือหุ้นได้มีมติกำหนดสภาพและบุริมสิทธิ์แห่งหุ้นนั้น ๆ ว่าเป็นสถานใดเพียงใด ประกอบการขอจดทะเบียนด้วย  ข้อ ๘9 ในการเพิ่มทุนของบริษัทจะขอจดทะเบียนเพิ่มทุนเต็มจำนวนและแก้ไขเพิ่มเติมหนังสือบริคณห์สนธิเกี่ยวกับทุนตามที่จดทะเบียนมติพิเศษให้เพิ่มทุนในครั้งเดียว หรือจะขอจดทะเบียนเพิ่มทุนเป็นคราว ๆ ตามจำนวนหุ้นที่จำหน่ายได้ในแต่ละคราวก็ได้  การขอจดทะเบียนเพิ่มทุนเป็นคราว ๆ ตามจำนวนหุ้นที่จำหน่ายได้ในแต่ละคราวซึ่งยังไม่เต็มจำนวนตามมติพิเศษให้เพิ่มทุนที่จดทะเบียนไว้ ถ้าที่ประชุมใหญ่ผู้ถือหุ้นของบริษัทได้มีมติพิเศษให้แก้ไขเพิ่มเติมหนังสือบริคณห์สนธิเกี่ยวกับทุนเป็นคราว ๆ ตามจำนวนหุ้นที่จำหน่ายได้ในแต่ละคราวไว้ด้วย บริษัทจะขอจดทะเบียนแก้ไขเพิ่มเติมหนังสือบริคณห์สนธิเกี่ยวกับทุนเป็นคราว ๆ ให้ตรงตามจำนวนทุนที่เพิ่มขึ้นเพื่อให้รายการเกี่ยวกับทุนในหนังสือบริคณห์สนธิสอดคล้องกับการเพิ่มทุนตามความเป็นจริงในแต่ละคราวก็ได้  ข้อ 90 ภายหลังที่ได้จดทะเบียนมติพิเศษให้ลดทุนไว้ และบริษัทอยู่ระหว่างระยะเวลาบอกกล่าวความประสงค์จะลดทุนและขอให้เจ้าหนี้ผู้มีข้อคัดค้านส่งคำคัดค้านการลดทุนนั้น บริษัทจะประชุมคณะกรรมการกำหนดให้มีการประชุมใหญ่ผู้ถือหุ้นและส่งคำบอกกล่าวเรียกประชุมใหญ่ผู้ถือหุ้นเพื่อให้มีมติพิเศษให้ลดทุนอีกก็ได้ แต่การประชุมใหญ่ผู้ถือหุ้นดังกล่าวจะต้องจัดให้มีขึ้นหลังจากจดทะเบียนลดทุนตามมติพิเศษให้ลดทุนที่ได้จดทะเบียนไว้ก่อนนั้นแล้ว  ข้อ ๙1 บริษัทจะกำหนดวาระการประชุมผู้ถือหุ้นเพื่อพิจารณาและมีมติพิเศษให้ลดทุนและเพิ่มทุน หรือมีมติพิเศษให้เพิ่มทุนและลดทุน ในการประชุมคราวเดียวกันก็ได้ แต่มติที่ประชุมดังกล่าวจะต้องกำหนดให้ชัดเจนว่าจะทำการลดทุนและเพิ่มทุน หรือเพิ่มทุนและลดทุนแต่ละขั้นตอนเมื่อดำเนินการในขั้นตอนก่อนหน้าเสร็จสิ้นแล้ว  บริษัทจะยื่นจดทะเบียนมติพิเศษตามวรรคหนึ่งโดยจะจัดทำเป็นคำขอเดียวกันก็ได้                          กรณีการจดทะเบียนลดทุนและเพิ่มทุนจะต้องดำเนินการตามลำดับวาระการประชุมโดยแยกคำขอและให้นายทะเบียนรับจดทะเบียนคนละวันกัน  ข้อ ๙๒[[16]](#footnote-16) ในการลดทุนบริษัท ให้ผู้ขอจดทะเบียนยื่นขอจดทะเบียนมติพิเศษไว้ก่อน เมื่อได้ดำเนินการตามขั้นตอนและระยะเวลาตามที่กฎหมายกำหนดครบถ้วนแล้ว จึงยื่นขอจดทะเบียนลดทุน  **ส่วนที่ ๖**  **การจดทะเบียนควบรวมบริษัทจำกัด[[17]](#footnote-17)**  ข้อ 92/1 เมื่อบริษัทได้มีมติพิเศษให้ควบรวมบริษัทแล้ว ให้แต่ละบริษัทยื่นขอจดทะเบียนมติพิเศษไว้ก่อน เมื่อได้ดำเนินการตามขั้นตอนและระยะเวลาตามที่กฎหมายกำหนดครบถ้วนแล้ว จึงยื่นขอจดทะเบียน ควบรวมบริษัท  ข้อ 92/2 ให้นายทะเบียนปฏิเสธการรับจดทะเบียนควบรวมบริษัท กรณีการประชุมควบรวมบริษัทมิได้ดำเนินการให้เสร็จสิ้นภายในหกเดือนนับแต่วันที่บริษัทใดบริษัทหนึ่งได้ลงมติพิเศษให้ควบรวมเป็นรายหลังสุด เว้นแต่ที่ประชุมควบรวมบริษัทได้ลงมติให้ขยายเวลาการประชุมออกไป โดยให้จัดส่งหนังสือชี้แจง การลงมติขยายเวลา พร้อมกับคำขอจดทะเบียนควบรวมบริษัท  ให้นายทะเบียนปฏิเสธการรับจดทะเบียนควบรวมบริษัท หากปรากฏว่าการประชุมควบรวมบริษัทไม่ได้ดำเนินการภายในหนึ่งปีนับแต่วันที่บริษัทใดบริษัทหนึ่งได้ลงมติพิเศษให้ควบรวมเป็นรายหลังสุด  ข้อ 92/3 เมื่อนายทะเบียนรับจดทะเบียนควบรวมบริษัทแล้ว ให้นายทะเบียนหมายเหตุ การจดทะเบียนควบรวมบริษัทดังกล่าวไว้ในสารบัญทะเบียนของบริษัทเดิมที่ควบรวมกันและบริษัทที่ได้ ควบรวมกันแล้ว พร้อมบันทึกเข้าระบบคอมพิวเตอร์  ข้อ 92/4 วิธีการจัดเก็บคำขอจดทะเบียนควบรวมในแฟ้มทะเบียนให้ดำเนินการ ดังนี้   1. กรณีควบรวมกันโดยเป็นบริษัทขึ้นใหม่ (เลขทะเบียนใหม่) ให้จัดทำแฟ้มทะเบียนขึ้นใหม่ 2. กรณีควบรวมกันโดยบริษัทหนึ่งบริษัทใดยังคงมีสภาพเป็นนิติบุคคล (เลขทะเบียนเดิม) ให้จัดเก็บคำขอจดทะเบียนควบรวมไว้ในแฟ้มทะเบียนของบริษัทที่ยังคงมีสภาพเป็นนิติบุคคล   ข้อ 92/5 ให้นายทะเบียนที่รับจดทะเบียนควบรวมบริษัท ทำหนังสือแจ้งการควบรวม ไปยังสำนักงานจัดเก็บแฟ้มทะเบียนของบริษัทที่หมดสภาพ เพื่อให้บันทึกสารบัญและจัดเก็บหนังสือแจ้งการควบรวมในแฟ้มทะเบียนต่อไป  **หมวด ๔**  **การส่งเอกสารที่ไม่ต้องยื่นคำขอจดทะเบียน**  **---------------------------**  **ส่วนที่ ๑**  **การส่งสำเนาบัญชีรายชื่อผู้ถือหุ้น**  **-----------------------**  ข้อ ๙๓[[18]](#footnote-18) การส่งสำเนาบัญชีรายชื่อผู้ถือหุ้นต่อนายทะเบียนจะต้องมีหนังสือนำส่งซึ่ง ลงลายมือชื่อโดยกรรมการตามอำนาจที่จดทะเบียนไว้ หากอำนาจกรรมการกำหนดให้ประทับตราก็ต้องประทับตราด้วย ส่วนสำเนาบัญชีรายชื่อผู้ถือหุ้นที่ส่งพร้อมกับงบการเงินประจำปี ให้ถือว่าแบบ ส.บช.๓ เป็นหนังสือนำส่งโดยอนุโลม  สำเนาบัญชีรายชื่อผู้ถือหุ้นที่ส่งต่อนายทะเบียน จะต้องให้กรรมการซึ่งลงลายมือชื่อในหนังสือนำส่งอย่างน้อยหนึ่งคนเป็นผู้ลงลายมือชื่อรับรองความถูกต้องโดยจะประทับตราหรือไม่ก็ได้  กรณีนำส่งสำเนาบัญชีรายชื่อผู้ถือหุ้นทางอิเล็กทรอนิกส์ ให้ใช้ชื่อผู้ใช้งานและรหัสผ่าน ในนามนิติบุคคลที่ขอรับจากกรมพัฒนาธุรกิจการค้าแทนการลงลายมือชื่อและประทับตรา (ถ้ามี) ในหนังสือนำส่งและสำเนาบัญชีรายชื่อผู้ถือหุ้น โดยขั้นตอนและวิธีการยื่นสำเนาบัญชีรายชื่อผู้ถือหุ้นทางอิเล็กทรอนิกส์ให้เป็นไปตามหลักเกณฑ์และแนวทางปฏิบัติในการยื่นงบการเงินและบัญชีรายชื่อผู้ถือหุ้น ตามที่กรมพัฒนาธุรกิจการค้าประกาศกำหนด  สำเนาบัญชีรายชื่อผู้ถือหุ้นนอกจากวันประชุมสามัญประจำปี หากผู้ยื่นไม่ได้ระบุวันประชุมสามัญประจำปีหรือวิสามัญก็ให้รับไว้ได้โดยให้ระบุว่าได้คัดลอกบัญชีรายชื่อจากสมุดทะเบียนผู้ถือหุ้น เมื่อวันเดือนปีใดแทน  **ส่วนที่ ๒  การส่งหนังสือแจ้งขอแก้ไขเปลี่ยนแปลงข้อมูลทางทะเบียน  ---------------------------**  ข้อ ๙4 เมื่อนายทะเบียนรับจดทะเบียนห้างหุ้นส่วนหรือบริษัทใดแล้ว หากปรากฏในภายหลังว่าทางราชการได้แก้ไขหรือเปลี่ยนแปลงรายละเอียดเกี่ยวกับที่ตั้งสำนักงานแห่งใหญ่ หรือสำนักงานสาขาของห้างหุ้นส่วนหรือบริษัท ให้ห้างหุ้นส่วนหรือบริษัทแจ้งนายทะเบียนเป็นหนังสือโดยลงลายมือชื่อตามอำนาจและประทับตราของห้างหุ้นส่วนหรือบริษัท (ถ้ามี) พร้อมทั้งส่งสำเนาหลักฐานของทางราชการที่ได้แก้ไขหรือเปลี่ยนแปลงดังกล่าวเพื่อขอแก้ไขทางทะเบียนให้ถูกต้องตรงกัน  ข้อ ๙5 กรณีที่ผู้เป็นหุ้นส่วน กรรมการ หรือผู้ชำระบัญชี ได้เปลี่ยนคำนำหน้านาม ชื่อตัว ชื่อสกุล ให้บุคคลดังกล่าวหรือห้างหุ้นส่วนหรือบริษัทแจ้งนายทะเบียนเป็นหนังสือโดยมีลายมือชื่อเดิมและลายมือชื่อใหม่พร้อมทั้งส่งสำเนาหลักฐานการเปลี่ยนที่ทางราชการออกให้เพื่อขอแก้ไขทางทะเบียนให้ถูกต้องตรงกัน  กรณีผู้เป็นหุ้นส่วน กรรมการ หรือผู้ชำระบัญชี เปลี่ยนแปลงที่อยู่ ให้บุคคลดังกล่าวหรือห้างหุ้นส่วนหรือบริษัทแจ้งนายทะเบียนเป็นหนังสือโดยส่งสำเนาหลักฐานเพื่อแก้ไขทางทะเบียนให้ถูกต้อง  ข้อ ๙6 ในกรณีผู้เป็นหุ้นส่วน กรรมการ หรือผู้ชำระบัญชี เปลี่ยนแปลงลายมือชื่อให้บุคคลดังกล่าว หรือห้างหุ้นส่วนหรือบริษัทแจ้งนายทะเบียนเป็นหนังสือโดยมีลายมือชื่อเดิมและลายมือชื่อใหม่พร้อมทั้งส่งสำเนาบัตรประจำตัวของบุคคลนั้นด้วย  กรณีไม่ได้ยื่นเอกสารด้วยตนเองให้ส่งหนังสือมอบอำนาจด้วย  ข้อ ๙7 เมื่อนายทะเบียนได้รับหนังสือแจ้งขอแก้ไขเปลี่ยนแปลงข้อมูลทางทะเบียน ให้แก้ไขข้อมูลทางทะเบียนให้ถูกต้องและหมายเหตุในสารบัญทะเบียนและให้บันทึกข้อมูลและภาพเอกสารเข้าระบบคอมพิวเตอร์โดยทันที  **หมวด ๕  การจดทะเบียนเลิกและเสร็จการชำระบัญชี  ---------------------------  ส่วนที่ ๑  การจดทะเบียนเลิกและอำนาจของผู้ชำระบัญชี  ---------------------------**  ข้อ ๙8 คำขอจดทะเบียนเลิกและอำนาจของผู้ชำระบัญชีห้างหุ้นส่วนหรือบริษัทจะต้องลงลายมือชื่อโดยผู้ชำระบัญชีซึ่งได้แก่หุ้นส่วนผู้จัดการหรือกรรมการที่ลงชื่อผูกพันห้างหุ้นส่วนหรือบริษัทตามที่ จดทะเบียนไว้ก่อนเลิก  ในการจดทะเบียนเลิกห้างหุ้นส่วนหรือบริษัท หุ้นส่วนผู้จัดการทุกคนหรือกรรมการทุกคนต้องเข้าเป็นผู้ชำระบัญชีโดยผลของกฎหมาย ถ้าผู้ชำระบัญชีมีหลายคน ผู้ชำระบัญชีทุกคนต้องกระทำการร่วมกัน เว้นแต่ที่ประชุมใหญ่หรือศาลจะได้กำหนดอำนาจไว้เป็นอย่างอื่นในเวลาตั้งผู้ชำระบัญชี  คำขอจดทะเบียนตามวรรคหนึ่ง ถ้ามีหนังสือคัดค้านการขอจดทะเบียนของผู้เป็นหุ้นส่วน กรรมการ หรือผู้ถือหุ้น หรือผู้รับมอบอำนาจจากบุคคลดังกล่าวโดยส่งหนังสือมอบอำนาจ ก่อนที่นายทะเบียนจะรับจดทะเบียนและคำคัดค้านนั้นเกี่ยวข้องกับเรื่องที่ขอจดทะเบียน ในกรณีห้างหุ้นส่วนให้นำความในข้อ ๖๐ วรรคสอง และในกรณีบริษัทให้นำความในข้อ ๘๔ ข้อ 85 และข้อ ๘6 มาใช้บังคับแก่การพิจารณาคำขอจดทะเบียนโดยอนุโลม  ข้อ ๙9 คำขอจดทะเบียนเลิกและอำนาจของผู้ชำระบัญชีห้างหุ้นส่วนหรือบริษัทที่ไม่เป็นไปตามความใน ข้อ ๙8 วรรคหนึ่ง นายทะเบียนจะรับจดทะเบียนได้ต่อเมื่อปรากฏข้อเท็จจริงและ มีหลักฐานประกอบคำขอจดทะเบียนดังต่อไปนี้ แล้วแต่กรณี  (๑) ข้อบังคับของบริษัทกำหนดไว้เป็นอย่างอื่น  (๒) มีข้อสัญญาของห้างหุ้นส่วนไว้เป็นอย่างอื่น โดยส่งสำเนาข้อสัญญาของห้างหุ้นส่วน  (๓) หุ้นส่วนผู้จัดการหรือกรรมการถึงแก่กรรมโดยส่งสำเนาใบมรณะบัตร  (๔) ผู้เป็นหุ้นส่วนทุกคนของห้างหุ้นส่วนตกลงให้ความยินยอมตั้งผู้ชำระบัญชีและกำหนดอำนาจของผู้ชำระบัญชีเป็นอย่างอื่น โดยส่งสำเนาข้อตกลงของผู้เป็นหุ้นส่วนทุกคนที่ตกลงหรือให้ความยินยอมในการตั้งผู้ชำระบัญชีหรือตั้งผู้อื่นที่ไม่ใช่หุ้นส่วนผู้จัดการทุกคนเป็นผู้ชำระบัญชี หรือกำหนดอำนาจของผู้ชำระบัญชีเป็นอย่างอื่น  (๕) ที่ประชุมผู้ถือหุ้นของบริษัทมีมติตั้งผู้ชำระบัญชีหรือกำหนดอำนาจของผู้ชำระบัญชีเป็นอย่างอื่น โดยส่งสำเนารายงานการประชุมใหญ่ผู้ถือหุ้นที่มีมติในการตั้งผู้ชำระบัญชีหรือกำหนดอำนาจของผู้ชำระบัญชีเป็นอย่างอื่นโดยมีกรรมการผู้มีอำนาจทำการแทนบริษัทตามที่จดทะเบียนไว้ก่อนเลิกบริษัทลงลายชื่อรับรองความถูกต้อง  (๖) ศาลมีคำสั่งหรือคำพิพากษาโดยส่งสำเนาคำสั่งหรือคำพิพากษาของศาลที่แต่งตั้ง ผู้ชำระบัญชี หรือกำหนดอำนาจของผู้ชำระบัญชี  ข้อ 100 ความในข้อ ๘ มิให้นำมาใช้บังคับแก่กรณียื่นขอจดทะเบียนเลิกและเสร็จการชำระบัญชีของห้างหุ้นส่วนหรือบริษัท  **ส่วนที่ ๒ การจดทะเบียนภายหลังจดทะเบียนเลิกห้างหุ้นส่วนหรือบริษัท  --------------------------**  ข้อ ๑๐1 คำขอจดทะเบียนที่ยื่นภายหลังจดทะเบียนเลิกห้างหุ้นส่วนหรือบริษัท ต้องลงลายมือชื่อโดยผู้ชำระบัญชีที่ลงชื่อผูกพันห้างหุ้นส่วนหรือบริษัทตามที่จดทะเบียนไว้เดิม  ข้อ ๑๐2 ในกรณีผู้ชำระบัญชีที่ลงชื่อผูกพันห้างหุ้นส่วนตามที่จดทะเบียนไว้เดิม มิได้ลงลายมือชื่อในคำขอจดทะเบียนตั้งหรือเปลี่ยนตัวผู้ชำระบัญชีหรือแก้ไขเพิ่มเติมอำนาจของผู้ชำระบัญชี เพราะเหตุที่ผู้ชำระบัญชีถึงแก่กรรมหรือออกจากการเป็นผู้ชำระบัญชี ให้ผู้ชำระบัญชีซึ่งได้รับการแต่งตั้งใหม่เป็น ผู้ลงลายมือชื่อในคำขอจดทะเบียน และส่งหลักฐานประกอบคำขอจดทะเบียนดังต่อไปนี้ แล้วแต่กรณี  (๑) กรณีศาลมีคำสั่งหรือคำพิพากษา ให้ส่งสำเนาคำสั่งหรือคำพิพากษาของศาลที่แต่งตั้ง ผู้ชำระบัญชีหรือกำหนดอำนาจของผู้ชำระบัญชี  (๒) กรณีผู้เป็นหุ้นส่วนที่เป็นผู้ชำระบัญชีถึงแก่กรรม ให้ส่ง  (๒.๑) ข้อสัญญาของห้างหุ้นส่วนหรือข้อตกลงของผู้เป็นหุ้นส่วนที่ตกลงหรือให้ความยินยอมในการตั้งหรือเปลี่ยนตัวผู้ชำระบัญชีหรือกำหนดอำนาจของผู้ชำระบัญชีซึ่งผู้จัดการมรดกในฐานะเป็นผู้แทนทายาทของผู้ชำระบัญชีที่ถึงแก่กรรมและผู้เป็นหุ้นส่วนทุกคนลงลายมือชื่อครบถ้วน  (๒.๒) สำเนาหลักฐานการเป็นผู้จัดการมรดก  (๒.๓) สำเนาใบมรณะบัตร  (๓) กรณีผู้ชำระบัญชีที่ถึงแก่กรรมมิได้เป็นผู้เป็นหุ้นส่วน ให้ส่ง  (๓.๑) ข้อสัญญาของห้างหุ้นส่วนหรือข้อตกลงของผู้เป็นหุ้นส่วนที่ตกลงหรือให้ความยินยอมในการตั้งหรือเปลี่ยนตัวผู้ชำระบัญชีหรือกำหนดอำนาจของผู้ชำระบัญชี ซึ่งปรากฏลายมือชื่อของผู้เป็นหุ้นส่วนทุกคนครบถ้วน  (๓.๒) สำเนาใบมรณะบัตร  (๔) กรณีผู้ชำระบัญชีออกจากการเป็นผู้ชำระบัญชี ให้ส่งข้อสัญญาของห้างหุ้นส่วนหรือข้อตกลงของผู้เป็นหุ้นส่วนที่ตกลงหรือให้ความยินยอมในการตั้งผู้ชำระบัญชีหรือกำหนดอำนาจของผู้ชำระบัญชีซึ่งปรากฏลายมือชื่อของผู้เป็นหุ้นส่วนทุกคนครบถ้วน  ข้อ ๑๐๓[[19]](#footnote-19)ในกรณีผู้ชำระบัญชีที่ลงชื่อผูกพันบริษัทตามที่จดทะเบียนไว้เดิมมิได้ ลงลายมือชื่อในคำขอจดทะเบียนตั้งหรือเปลี่ยนตัวผู้ชำระบัญชีหรือแก้ไขเพิ่มเติมอำนาจของผู้ชำระบัญชีเพราะเหตุ ผู้ชำระบัญชีที่ลงชื่อผูกพันบริษัทเดิมทั้งหมดหรือแต่บางส่วนถึงแก่กรรมหรือออกจากการเป็นผู้ชำระบัญชีให้ ผู้ชำระบัญชีซึ่งได้รับการแต่งตั้งใหม่เป็นผู้ลงลายมือชื่อในคำขอจดทะเบียน และส่งหลักฐานประกอบคำขอ จดทะเบียนดังต่อไปนี้ แล้วแต่กรณี  (๑) กรณีมีผู้ชำระบัญชีหลายคนและยังมีผู้ชำระบัญชีเหลืออยู่ และปรากฏว่าผู้ชำระบัญชีที่เหลืออยู่ได้เรียกประชุมใหญ่ผู้ถือหุ้นและมีมติเปลี่ยนตัวผู้ชำระบัญชี หรือกำหนดอำนาจของผู้ชำระบัญชี ให้ส่ง  (๑.๑) สำเนาหนังสือบอกกล่าวเรียกประชุมใหญ่ผู้ถือหุ้นเพื่อพิจารณาเรื่องผู้ชำระบัญชีหรือกำหนดอำนาจของผู้ชำระบัญชี พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๑.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๑.๓) สำเนารายงานการประชุมใหญ่ผู้ถือหุ้นที่ปรากฏมติแต่งตั้งผู้ชำระบัญชีหรือกำหนดอำนาจของผู้ชำระบัญชีตามที่ขอจดทะเบียน  (๑.๔) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น  (๑.๕) สำเนาใบมรณบัตร (กรณีถึงแก่กรรม)  (๒) กรณีไม่มีผู้ชำระบัญชีเหลืออยู่และผู้ถือหุ้นจำนวนรวมกันไม่น้อยกว่าหนึ่งในห้าแห่งจำนวนหุ้นของบริษัทเรียกประชุมใหญ่ผู้ถือหุ้นและมีมติตั้งผู้ชำระบัญชีหรือกำหนดอำนาจของผู้ชำระบัญชี ให้ส่ง  (๒.๑) สำเนาหนังสือของผู้ถือหุ้นจำนวนไม่น้อยกว่าหนึ่งในห้าแห่งจำนวนหุ้นของบริษัท ที่เรียกประชุมใหญ่ผู้ถือหุ้นเพื่อพิจารณาเรื่องผู้ชำระบัญชี หรือกำหนดอำนาจของผู้ชำระบัญชี พร้อมด้วยสำเนาหลักฐานการส่งหนังสือบอกกล่าวเรียกประชุมใหญ่ผู้ถือหุ้นทางไปรษณีย์ตอบรับไปยังผู้ถือหุ้นทุกคนหรือสำเนาหลักฐานการรับทราบการเรียกประชุมใหญ่ผู้ถือหุ้น แล้วแต่กรณี  (๒.๒) หนังสือพิมพ์ที่ลงพิมพ์โฆษณาคำบอกกล่าวเรียกประชุมใหญ่ผู้ถือหุ้น เฉพาะกรณีบริษัทมีหุ้นชนิดออกให้แก่ผู้ถือหรือมีข้อบังคับกำหนดไว้  (๒.๓) สำเนารายงานการประชุมใหญ่ผู้ถือหุ้นที่ปรากฏมติแต่งตั้งหรือถอดถอนผู้ชำระบัญชีหรือกำหนดอำนาจของผู้ชำระบัญชีตามที่ขอจดทะเบียน  (๒.๔) สำเนารายชื่อซึ่งปรากฏลายมือชื่อผู้ถือหุ้นที่ได้เข้าประชุมใหญ่ผู้ถือหุ้น  (๒.๕) สำเนาใบมรณบัตร (กรณีถึงแก่กรรม)  (๓) กรณีศาลมีคำสั่งหรือคำพิพากษา ให้ส่งสำเนาคำสั่งหรือคำพิพากษาของศาลที่แต่งตั้ง ผู้ชำระบัญชี หรือกำหนดอำนาจของผู้ชำระบัญชี  **ส่วนที่ ๓ การจดทะเบียนเสร็จการชำระบัญชี  --------------------------**  ข้อ ๑๐4 กรณีห้างหุ้นส่วนหรือบริษัทยื่นคำขอจดทะเบียนเสร็จการชำระบัญชี หากปรากฏข้อเท็จจริงว่าการชำระบัญชียังไม่เสร็จสิ้น ให้นายทะเบียนตรวจสอบหากปรากฏหลักฐานชัดเจนตามข้อเท็จจริงดังกล่าวก็ให้ระงับการจดทะเบียนเสร็จการชำระบัญชีไว้ก่อน  เพื่อรักษาประโยชน์ของราชการ ในกรณีที่หน่วยงานของรัฐได้แก่ กรมสรรพากร กรมศุลกากร กรมสรรพสามิต สำนักงานคณะกรรมการคุ้มครองผู้บริโภค สำนักงานประกันสังคม สำนักงานคณะกรรมการส่งเสริมการลงทุน มีหนังสือขอให้ระงับการจดทะเบียนเสร็จการชำระบัญชีห้างหุ้นส่วนหรือบริษัท ให้นายทะเบียนให้ความร่วมมือระงับการจดทะเบียนเสร็จการชำระบัญชีไว้เป็นเวลาไม่เกินหกเดือน นับแต่วันที่ลงในหนังสือ หากหน่วยงานใดประสงค์จะขอให้ระงับการจดทะเบียนต่อไปอีกจะต้องมีหนังสือแจ้งขอให้ระงับต่อไปอีกฉบับละไม่เกินหกเดือน เมื่อพ้นกำหนดระยะเวลาตามหนังสือฉบับหนึ่ง ๆ แล้วหากไม่มีหนังสือแจ้งขอให้ระงับต่อไปอีก ให้นายทะเบียนพิจารณาสั่งการคำขอจดทะเบียนต่อไป  กรณีหน่วยงานอื่นของรัฐนอกจากหน่วยงานตามวรรคสองมีหนังสือขอให้ระงับการ จดทะเบียนเสร็จการชำระบัญชีห้างหุ้นส่วนหรือบริษัท ให้นายทะเบียนมีหนังสือแจ้งหน่วยงานนั้น ๆ ว่าจะระงับการจดทะเบียนเสร็จการชำระบัญชีไว้เป็นเวลาไม่เกินหกเดือนนับแต่วันที่ลงในหนังสือ หากหน่วยงานใดประสงค์จะขอให้ระงับการจดทะเบียนต่อไปอีกจะต้องมีหนังสือแจ้งขอให้ระงับต่อไปอีกฉบับละไม่เกินหกเดือน เมื่อพ้นกำหนดระยะเวลาตามหนังสือฉบับหนึ่ง ๆ แล้ว หากไม่มีหนังสือแจ้งขอให้ระงับต่อไปอีก ให้ นายทะเบียนพิจารณาสั่งการคำขอจดทะเบียนต่อไป  เมื่อนายทะเบียนให้ระงับการจดทะเบียนเสร็จการชำระบัญชีตามที่กล่าวข้างต้นไว้คราวใดให้หมายเหตุในสารบัญทะเบียนรวมทั้งบันทึกข้อมูลและภาพเอกสารเข้าระบบคอมพิวเตอร์โดยทันทีทุกครั้ง  ข้อ ๑๐5 เมื่อได้รับจดทะเบียนเลิกหรือเสร็จการชำระบัญชีของห้างหุ้นส่วนหรือบริษัทใดแล้ว ให้สำนักงานทะเบียนหุ้นส่วนบริษัทรวบรวมรายชื่อห้างหุ้นส่วนบริษัทดังกล่าวแจ้งเจ้าหน้าที่สรรพากรภายในวันที่ ๑๕ ของเดือนถัดไป เว้นแต่กรณีที่ได้มีการเชื่อมโยงข้อมูลทางทะเบียนของห้างหุ้นส่วนบริษัททางสื่ออิเล็กทรอนิกส์กับกรมสรรพากรแล้ว  **หมวด 6**  **การถอนทะเบียนห้างหุ้นส่วนและบริษัทจำกัดร้าง** **---------------------------**  ข้อ ๑๐6 เมื่อปรากฏกรณีดังต่อไปนี้ ให้สันนิษฐานว่าห้างหุ้นส่วนหรือบริษัทมิได้ทำการค้าหรือประกอบการงานหรือไม่มีตัวผู้ชำระบัญชีทำการอยู่ แล้วแต่กรณี ให้นายทะเบียนดำเนินการตามมาตรา ๑๒๗๓/๑ มาตรา ๑๒๗๓/๒ และมาตรา ๑๒๗๓/๓ เพื่อขีดชื่อห้างหุ้นส่วนหรือบริษัทนั้นออกจากทะเบียน  (๑) ห้างหุ้นส่วนหรือบริษัทใดมิได้ส่งงบการเงินนับแต่ปีปัจจุบันย้อนหลังสามปีติดต่อกัน หรือ  (๒) ห้างหุ้นส่วนหรือบริษัทที่อยู่ระหว่างชำระบัญชี แต่ผู้ชำระบัญชีมิได้ทำรายงานการชำระบัญชี หรือมิได้ยื่นจดทะเบียนเสร็จการชำระบัญชีให้เสร็จสิ้นภายในสามปีนับแต่วันรับจดทะเบียนเลิก และนายทะเบียนได้มีหนังสือส่งทางไปรษณีย์ตอบรับไปยังห้างหุ้นส่วนหรือบริษัทและผู้ชำระบัญชีแจ้งให้ดำเนินการเพื่อให้มีตัวผู้ชำระบัญชี หรือยื่นรายงานการชำระบัญชี หรือจดทะเบียนเสร็จการชำระบัญชีภายในหนึ่งร้อยแปดสิบวันนับแต่วันที่ส่งหนังสือแล้ว แต่ผู้ชำระบัญชีมิได้ปฏิบัติตาม หรือ  (๓) นายทะเบียนมีมูลเหตุอื่นที่เชื่อได้ว่าห้างหุ้นส่วนหรือบริษัทมิได้ประกอบการงานนอกเหนือจากกรณีตาม (๑) และ (๒)  ข้อ ๑๐7 ในระหว่างการดำเนินการถอนทะเบียนห้างหุ้นส่วนหรือบริษัทร้าง หากปรากฏข้อเท็จจริงดังต่อไปนี้ให้นายทะเบียนพิจารณาระงับการขีดชื่อห้างหุ้นส่วนหรือบริษัทออกจากทะเบียน  (1) ภายในสามสิบวันนับแต่วันที่ส่งหนังสือสอบถามการประกอบการงาน ถ้านายทะเบียนได้รับคำตอบจากห้างหุ้นส่วนหรือบริษัทเป็นหนังสือว่ายังคงทำการค้าหรือประกอบการงานอยู่  (2) ภายในหนึ่งร้อยแปดสิบวันนับแต่วันที่ส่งหนังสือแจ้งให้ดำเนินการเพื่อให้มีตัวผู้ชำระบัญชีหรือยื่นรายงานการชำระบัญชีหรือจดทะเบียนเสร็จการชำระบัญชี ถ้าห้างหุ้นส่วนหรือบริษัทหรือผู้ชำระบัญชีดำเนินการให้มีตัวผู้ชำระบัญชีหรือยื่นรายงานการชำระบัญชีหรือจดทะเบียนเสร็จการชำระบัญชีแล้วแต่กรณี  (3) ห้างหุ้นส่วนหรือบริษัทแสดงหลักฐาน ให้เห็นว่ามีเหตุอื่นที่ไม่อาจขีดชื่อออกจากทะเบียนได้เมื่อพ้นระยะเวลาตาม (๑) หรือ (๒) แล้ว  (4) ห้างหุ้นส่วนหรือบริษัทไม่มีที่ตั้งสำนักงานแห่งใหญ่ตามที่จดทะเบียนไว้ แต่ในระหว่างดำเนินการได้มาจดทะเบียนแก้ไขเพิ่มเติมที่ตั้งสำนักงานแห่งใหญ่  (5) มีการส่งงบการเงิน  (6) มีการจดทะเบียนเปลี่ยนแปลงรายการทางทะเบียนหรือยื่นเอกสารอื่นที่เกี่ยวข้องทางทะเบียนของห้างหุ้นส่วนหรือบริษัทหรือมีการส่งบัญชีรายชื่อผู้ถือหุ้นครั้งสุดท้ายถึงวันที่ตรวจสอบไม่เกิน 3 ปี  (7) มีการจดทะเบียนเปลี่ยนแปลงรายการทางทะเบียนเกี่ยวกับผู้ชำระบัญชีหรือสำนักงานของผู้ชำระบัญชี หรือยื่นเอกสารอื่น ที่เกี่ยวข้องทางทะเบียนของห้างหุ้นส่วนหรือบริษัทครั้งสุดท้ายถึงวันที่ตรวจสอบไม่เกิน 3 ปี  (๘) ห้างหุ้นส่วนได้จดทะเบียนควบกับห้างหุ้นส่วน หรือบริษัทจำกัดได้จดทะเบียนควบกับบริษัทจำกัดอื่นแล้ว หรืออยู่ในระหว่างดำเนินการจดทะเบียนควบห้างหุ้นส่วนหรือบริษัท แล้วแต่กรณี  (๙) ห้างหุ้นส่วนได้แปรสภาพเป็นบริษัทจำกัด หรือบริษัทจำกัดได้แปรสภาพเป็นบริษัทมหาชนจำกัดแล้ว หรืออยู่ในระหว่างดำเนินการจดทะเบียนแปรสภาพเป็นบริษัทจำกัดหรือบริษัทมหาชนจำกัด แล้วแต่กรณี  (๑๐) มีการยื่นขอจดทะเบียนเลิกห้างหุ้นส่วนหรือบริษัทต่อนายทะเบียน ทั้งนี้ ไม่ว่า นายทะเบียนจะได้รับจดทะเบียนเลิกห้างหุ้นส่วนหรือบริษัทนั้นแล้วหรือไม่  (๑๑) ห้างหุ้นส่วนหรือบริษัทได้ถูกศาลพิพากษาหรือมีคำสั่งให้ล้มละลาย พิทักษ์ทรัพย์ชั่วคราวหรือพิทักษ์ทรัพย์เด็ดขาด หรือมีคำสั่งอื่นตามกฎหมายล้มละลาย  (๑๒) ศาลมีคำสั่งรับคำร้องฟื้นฟูกิจการหรืออยู่ในระหว่างดำเนินการตามแผนฟื้นฟูกิจการ  (๑๓) มีหลักฐานเป็นหนังสือแจ้งต่อนายทะเบียนว่าห้างหุ้นส่วนหรือบริษัทอยู่ในระหว่างการฟ้องร้องดำเนินคดี หรือศาลมีคำสั่งห้ามมิให้นายทะเบียนรับจดทะเบียนเป็นการชั่วคราว หรือมีคำสั่งศาลในทำนองเดียวกัน หรือมีการคัดค้านการจดทะเบียน  ข้อ ๑๐8 ให้นำความในข้อ ๑๐4 วรรคสอง วรรคสาม และวรรคสี่ มาใช้บังคับแก่ การขอให้ระงับการขีดชื่อห้างหุ้นส่วนหรือบริษัทออกจากทะเบียนโดยอนุโลม  **หมวด 7**  **การอุทธรณ์คำสั่งนายทะเบียน** **---------------------------**  ข้อ ๑๐9 ในกรณีนายทะเบียนมีคำสั่งปฏิเสธการจดทะเบียน หรือการจดทะเบียนที่มีผู้คัดค้านและคำคัดค้านฟังไม่ขึ้น ให้นายทะเบียนแจ้งผลการพิจารณาคำขอจดทะเบียนหรือคำคัดค้านเป็นหนังสือส่งทางไปรษณีย์ตอบรับไปยังภูมิลำเนาของผู้ขอจดทะเบียนหรือผู้คัดค้านแล้วแต่กรณีโดยระบุ วัน เดือน และปี ที่ทำคำสั่ง ชื่อและตำแหน่งของเจ้าหน้าที่ที่ทำคำสั่ง ลายมือชื่อของเจ้าหน้าที่ที่ทำคำสั่ง และเหตุผลที่ทำคำสั่งซึ่งประกอบด้วยข้อเท็จจริงอันเป็นสาระสำคัญ ข้อกฎหมายที่อ้างอิง ข้อพิจารณาและข้อสนับสนุนในการใช้ดุลพินิจ พร้อมทั้งแจ้งให้ทราบด้วยว่าผู้นั้นมีสิทธิอุทธรณ์คำสั่งของนายทะเบียนภายในสิบห้าวันนับแต่วันที่ได้รับแจ้งคำสั่งดังกล่าว  ข้อ ๑10 คำอุทธรณ์ต้องทำเป็นหนังสือระบุข้อโต้แย้ง ข้อเท็จจริง หรือข้อกฎหมาย ที่อ้างอิงให้ชัดเจนโดยยื่นต่อนายทะเบียนผู้ออกคำสั่ง  ข้อ ๑๑1 เมื่อได้รับคำอุทธรณ์ ให้นายทะเบียนผู้ออกคำสั่งพิจารณาคำอุทธรณ์ หากเห็นด้วยกับคำอุทธรณ์ก็ให้ดำเนินการเปลี่ยนแปลงคำสั่ง แต่หากไม่เห็นด้วยกับคำอุทธรณ์ให้สรุปข้อเท็จจริง ข้อกฎหมาย และทำความเห็นเสนอผู้มีอำนาจพิจารณาคำอุทธรณ์ภายในสามสิบวันนับแต่วันที่ได้รับคำอุทธรณ์ตามกฎหมายว่าด้วยวิธีปฏิบัติราชการทางปกครอง  กรณีที่นายทะเบียนผู้ออกคำสั่งไม่อยู่หรือไม่อาจปฏิบัติงานได้ ให้ผู้อำนวยการกลุ่มทะเบียนธุรกิจและอำนวยความสะดวกทางการค้า หรือผู้อำนวยการสำนักงานพัฒนาธุรกิจการค้าเขต หรือผู้อำนวยการส่วนจดทะเบียนธุรกิจกลาง หรือผู้ทำหน้าที่แทนบุคคลดังกล่าว เป็นผู้พิจารณาคำอุทธรณ์ หรือมอบหมายให้นายทะเบียนอื่นเป็นผู้รับผิดชอบพิจารณาคำอุทธรณ์ตามวรรคหนึ่ง  **หมวด ๘  การถอน การจำหน่าย และการทำลายคำขอจดทะเบียนและเอกสารเกี่ยวกับทะเบียน  ---------------------------**  ข้อ ๑๑2 ในกรณีที่นายทะเบียนยังไม่ได้รับจดทะเบียนคำขอจดทะเบียนห้างหุ้นส่วนหรือบริษัทใด ที่ได้ยื่นขอจดทะเบียนไว้ หากมีการขอถอนคำขอ นายทะเบียนจะอนุญาตให้ถอนคำขอนั้นได้เมื่อปรากฏว่า ผู้ขอจดทะเบียนเป็นผู้ลงลายมือชื่อในหนังสือขอถอนคำขอ  เมื่ออนุญาตให้ถอนคำขอจดทะเบียนแล้ว ให้นายทะเบียนบันทึกถอนคำขอในสารบัญทะเบียนและในระบบคอมพิวเตอร์และให้จำหน่ายคำขอนั้นออกจากสารบบ  ข้อ ๑๑3 คำขอจดทะเบียนห้างหุ้นส่วนหรือบริษัทที่นายทะเบียนได้ตรวจพิจารณาและ มีคำสั่งอย่างใดอย่างหนึ่งแล้ว ให้นายทะเบียนแจ้งคำสั่งและกำหนดระยะเวลาให้ผู้ขอจดทะเบียนหรือผู้รับมอบอำนาจทราบว่าจะต้องดำเนินการตามคำสั่งให้เสร็จสิ้นภายในสองเดือนนับแต่วันที่มีคำสั่งในคำขอนั้นโดยให้ ลงลายมือชื่อรับทราบในแบบ ต. (แบบตรวจคำขอจดทะเบียน) และผู้ขอจดทะเบียนจะต้องดำเนินการตามคำสั่งของนายทะเบียนภายในระยะเวลาที่กำหนด  เมื่อครบกำหนดระยะเวลาตามวรรคหนึ่ง หากผู้ขอจดทะเบียนยังมิได้ดำเนินการตามคำสั่งของนายทะเบียน ให้นายทะเบียนจำหน่ายคำขอนั้นออกจากสารบบ และบันทึกจำหน่ายคำขอในสารบัญทะเบียนและในระบบคอมพิวเตอร์  ข้อ ๑๑4 บรรดาคำขอที่นายทะเบียนไม่รับจดทะเบียน คำขอที่ผู้ขอจดทะเบียนขอถอนหรือละทิ้ง เมื่อนายทะเบียนได้จำหน่ายออกจากสารบบแล้วให้ดำเนินการทำลายได้ตามระเบียบงานสารบรรณ  เอกสารอื่นนอกจากเอกสารตามวรรคหนึ่ง นายทะเบียนจะทำลายได้ก็ต่อเมื่อมีกฎหมายให้อำนาจนายทะเบียนที่จะทำลายเอกสารดังกล่าวได้  อากรแสตมป์ที่ผนึกอยู่บนเอกสารที่จะทำลายได้ให้ทำลายเสียด้วย  **บทเฉพาะกาล**  ข้อ ๑๑5 บรรดาคำขอจดทะเบียนซึ่งได้ยื่นขอจดทะเบียนไว้ก่อนวันที่ระเบียบนี้ใช้บังคับ ให้เป็นไปตามระเบียบที่ใช้บังคับอยู่ในขณะยื่นคำขอจดทะเบียนนั้น  ข้อ ๑๑6 คำขอจดทะเบียนตามข้อ ๑๑5 ที่นายทะเบียนได้ตรวจพิจารณาและมีคำสั่งอย่างหนึ่งอย่างใดแล้วก่อนวันที่ระเบียบนี้ใช้บังคับ ถ้าผู้ขอจดทะเบียนมิได้ดำเนินการตามคำสั่งของ นายทะเบียนให้เสร็จสิ้นภายในสองเดือนนับแต่วันที่ระเบียบนี้ใช้บังคับ นายทะเบียนจะจำหน่ายคำขอ จดทะเบียนนั้นออกจากสารบบ  ประกาศ ณ วันที่ 1 พฤศจิกายน พ.ศ. ๒๕61  นายวุฒิไกร ลีวีระพันธุ์  อธิบดีกรมพัฒนาธุรกิจการค้า   นายทะเบียนกลาง     |  |  | | --- | --- | |  | | | **แบบพิมพ์ที่นายทะเบียนกำหนดรูปแบบ** **แนบท้ายระเบียบสำนักงานทะเบียนหุ้นส่วนบริษัทกลาง** **ว่าด้วยการจดทะเบียนห้างหุ้นส่วนและบริษัท พ.ศ. ๒๕61** **----------------------------------** | | | แบบ หส. ๑ | แบบ หส. ๒ | | แบบ บอจ. ๑ | แบบ บอจ. 2 | | แบบ บอจ. ๓ | แบบ บอจ. 4 | | แบบ บอจ. ๕ | แบบ ว. | | แบบ ก. | แบบ สสช. 1 | | แบบ ลช. ๑ | แบบ ลช. 2 | | แบบ ลช. ๓ | แบบ ลช. 5 | | แบบ ลช. ๖ | แบบ บธ. 2 | | หนังสือมอบอำนาจ |  | | แบบคำรับรองการจดทะเบียนห้างหุ้นส่วน |  | | แบบคำรับรองการจดทะเบียนบริษัทจำกัด |  | | แบบขอใช้ชื่อนิติบุคคลเป็นภาษาต่างประเทศ |  | | หนังสือบริคณห์สนธิฉบับแก้ไขเพิ่มเติม |  | | แผนที่แสดงที่ตั้งสำนักงานแห่งใหญ่ |  |  |  | | --- | | **แบบรายละเอียดวัตถุที่ประสงค์**  **แนบท้ายระเบียบสำนักงานทะเบียนหุ้นส่วนบริษัทกลาง**  **ว่าด้วยการจดทะเบียนห้างหุ้นส่วนและบริษัท พ.ศ. ๒๕61**  **----------------------------------** | | แบบ ว. ๑ | | แบบ ว. ๒ | | แบบ ว. ๓ | | แบบ ว. ๔ | | แบบ ว. ๕ | |
|  |
|  |

|  |  |
| --- | --- |
|  | |
| **แบบหนังสือรับรองข้อความในทะเบียนของนิติบุคคล**  **แนบท้ายระเบียบสำนักงานทะเบียนหุ้นส่วนบริษัทกลาง** **ว่าด้วยการจดทะเบียนห้างหุ้นส่วนและบริษัท พ.ศ. ๒๕61** **----------------------------------** | |
| แบบหนังสือรับรองห้างหุ้นส่วนทางอิเล็กทรอนิกส์ |  |
| แบบหนังสือรับรองบริษัทจำกัดทางอิเล็กทรอนิกส์ |  |
| แบบหนังสือรับรองการเลิกและชำระบัญชีทางอิเล็กทรอนิกส์ |  |
| แบบหนังสือรับรองห้างหุ้นส่วนเป็นภาษาอังกฤษ |  |
| แบบหนังสือรับรองบริษัทจำกัดเป็นภาษาอังกฤษ |  |
| แบบหนังสือรับรองการเลิกและชำระบัญชีเป็นภาษาอังกฤษ |  |

1. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. 2564 [↑](#footnote-ref-1)
2. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. 2564 [↑](#footnote-ref-2)
3. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 4) พ.ศ. 2563 [↑](#footnote-ref-3)
4. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. 2564 [↑](#footnote-ref-4)
5. ยกเลิกโดยระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 2) พ.ศ. ๒๕62 [↑](#footnote-ref-5)
6. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 5) พ.ศ. 2564 [↑](#footnote-ref-6)
7. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-7)
8. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-8)
9. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 6) พ.ศ. 2565 [↑](#footnote-ref-9)
10. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 4) พ.ศ. 2563 [↑](#footnote-ref-10)
11. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-11)
12. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-12)
13. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-13)
14. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-14)
15. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-15)
16. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-16)
17. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-17)
18. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-18)
19. แก้ไขเพิ่มเติมตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท (ฉบับที่ 7) พ.ศ. 2566 [↑](#footnote-ref-19)